**ΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Νοεμβρίου 2020, ημέρα Παρασκευή και ώρα 10.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων» (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Ευάγγελος Μπουλακάκης, Πλοίαρχος του Λιμενικού Σώματος, Διευθυντής της Δίωξης Ναρκωτικών και Λαθρεμπορίου, Μιχαήλ Κιούσης, Πρόεδρος της Ομοσπονδίας Βενζινοπωλών Ελλάδος, Ανδρέας Πετριανίδης, Γενικός Διευθυντής του Συνδέσμου Εταιρειών Εμπορίας Πετρελαιοειδών Ελλάδος (Σ.Ε.Ε.Π.Ε.), Γεώργιος Ασμάτογλου, Πρόεδρος της Πανελλήνιας Ομοσπονδίας Πρατηριούχων και Εμπόρων Καυσίμου (Π.Ο.Π.Ε.Κ.), Θεμιστοκλής Κιουρτζής, Πρόεδρος της Ένωσης Πρατηριούχων Υγρών Καυσίμων, Γιάννης Μαστροκώστας, Πρόεδρος της Προστασίας Πνευματικών Δικαιωμάτων Ελληνοαμερικάνικου Εμπορικού Επιμελητηρίου, Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδος (ΟΕΕ), Γεώργιος Σκούρας, Πρόεδρος του Συνδέσμου Ελληνικού Οίνου, Βύρων Χατζηπροδρόμου, πληρεξούσιος δικηγόρος του Ελληνικού Συνδέσμου Καπνικών Εταιρειών Ευρώπης (Ε.Σ.Κ.Ε.Ε.), Δημήτριος Τριμπόνιας, Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ), Κωνσταντίνος Ιακώβου, Πρόεδρος των Εμπόρων Καπνικών Προϊόντων Β. Ελλάδος, Γιάννος Μπενόπουλος, Πρόεδρος της Ελληνικής Ένωσης Καφέ, Γεώργιος Βασιλάκης, Πρόεδρος του ΔΣ του Συνδέσμου Εισαγωγέων Αντιπροσώπων Αυτοκινήτων και Δικύκλων (ΣΕΑΑ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ: Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος (Αλέκος) Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ρύθμιση οφειλών και παροχή δεύτερης ευκαιρίας».

Έχουμε σήμερα την ακρόαση των φορέων τους οποίους έχουμε ειδοποιήσει από χθες για να τοποθετηθούν επί του νομοσχεδίου.

Ο αριθμός των προσκεκλημένων είναι αρκετά σημαντικός. Συνεπώς, εξαρχής θα παρακαλούσα να τηρούμε τους χρόνους. Κάθε ομιλητής έχει στη διάρκειά του 3 λεπτά για να τοποθετηθεί επί του νομοσχεδίου και στη συνέχεια να απαντήσει στις ερωτήσεις των Εισηγητών και των υπολοίπων συναδέλφων Βουλευτών.

Τον λόγο έχει ο κ. Ευάγγελος Μπουλακάκης, Πλοίαρχος Λιμενικού Σώματος, Διευθυντής της Δίωξης Ναρκωτικών και Λαθρεμπορίου.

**ΕΥΑΓΓΕΛΟΣ ΜΠΟΥΛΑΚΑΚΗΣ (Πλοίαρχος Λιμενικού Σώματος, Διευθυντής της Δίωξης Ναρκωτικών και Λαθρεμπορίου):**Καλημέρα σας.

Είμαι ο Πλοίαρχος ΛΣ, Μπουλακάκης Ευάγγελος, Διευθυντής της Δίωξης Ναρκωτικών και Λαθρεμπορίου του Λιμενικού Σώματος, της Ελληνικής Ακτοφυλακής και εκπροσωπώ το Λιμενικό Σώμα-Ελληνική Ακτοφυλακή.

Το Λιμενικό Σώμα-Ελληνική Ακτοφυλακή, όπως γνωρίζετε έχει αρμοδιότητες στη θάλασσα, στα πλοία και στα πάσης φύσεως πλωτά ναυπηγήματα, στους δημόσιους και ιδιωτικούς λιμένες και στις λιμενικές ζώνες τους και ως ειδικότερη αποστολή του τη μέριμνα για την πρόληψη και καταστολή του εγκλήματος και ιδίως του οργανωμένου. Ένα χαρακτηριστικό παράδειγμα της αποστολής αυτής αποτελεί η δίωξη της παράνομης διακίνησης εμπορίας προϊόντων που υπόκεινται σε Ειδικό Φόρο Κατανάλωσης, δηλαδή του λαθρεμπορίου. Το λαθρεμπόριο στη χώρα μας αποτελεί φαινόμενο που δεν καλείται για πρώτη φορά στις μέρες μας να αντιμετωπίσει το Λιμενικό. Φυσικά στην πορεία των χρόνων έχει αλλάξει μορφή όχι μόνο ως προς τον τρόπο διεξαγωγής όσο και ως προς το μέγεθος και τον αντίκτυπό του στην οικονομία της χώρας και καταλήγει σήμερα να υπολογίζεται ως ένα από τα σημαντικότερα μαζί με την φοροδιαφυγή, αδικήματα που πλήττουν αυτή.

Για να κατανοήσουμε τις διαστάσεις του φαινομένου αρκεί να αναφέρουμε ότι οι διαφυγόντες δασμοί από τις υποθέσεις λαθρεμπορίας που στοιχειοθετήθηκαν από τις Λιμενικές Αρχές της χώρας την τελευταία δεκαετία ανέρχονται σε περίπου 240 εκατομμύρια ευρώ.

Ως προς το σχέδιο νόμου που εξετάζουμε θα ήθελα να σταθώ στο άρθρο 3 με το οποίο ενισχύεται ο ρόλος του Συντονιστικού Επιχειρησιακού Κέντρου, τόσο ποιοτικά, τα προσόντα που απαιτούνται για τον Πρόεδρο και τα μέλη του Συμβουλίου είναι αυξημένα, όσο και ως προς τις αρμοδιότητές του, αφού θα κληθεί να αναπτύξει την πραγματική συνεργασία μεταξύ των αρχών που εμπλέκονται στη δίωξη του λαθρεμπορίου.

Για εμάς είναι ιδιαίτερα κομβικό το σημείο αυτό, γιατί αν όλες οι αρχές δεν λειτουργήσουν ενωμένα και συντονισμένα απέναντι στον κοινό εχθρό που είναι οι εγκληματικές οργανώσεις που έχουν ως δραστηριότητα το λαθρεμπόριο δεν πρόκειται να έχουμε ποτέ τα αποτελέσματα που επιθυμούμε στην πάταξη του φαινομένου.

Επίσης μαζί, κατά την προσωπική μου άποψη είναι η αυστηροποίηση των ποινών για τη λαθρεμπορία που εισάγονται με το άρθρο 22, αφού η κάθειρξη δέκα τουλάχιστον ετών για τις περιπτώσεις που οι δασμοί και οι φόροι που στηρίζεται το δημόσιο υπερβαίνουν το ποσό των εκατόν πενήντα χιλιάδων ευρώ, δύναται να λειτουργήσει αποτρεπτικά.

Τέλος ιδιαίτερα σημαντική ρύθμιση εισάγεται με το άρθρο 20, αφού η καταστροφή των κατασχεθέντων καπνικών προϊόντων θα γίνεται πολύ πιο γρήγορα, οπότε θα δοθεί λύση σε ένα από τα μεγάλα προβλήματα που αντιμετωπίζουν οι ελεγκτικές αρχές που είναι η διαχείριση των κατασχεμένων προϊόντων που αποτελεί ένα πραγματικό «αγκάθι», αφού οι αρχές σπαταλούν ιδιαίτερα αυξημένους πόρους για τη φύλαξη των κατασχεθέντων.

Σας ευχαριστώ για την προσοχή σας.

Τον λόγο έχει ο κ. Μιχαήλ Kιούσης, Πρόεδρος της Ομοσπονδίας Βενζινοπωλών Ελλάδος.

**ΜΙΧΑΗΛ ΚΙΟΥΣΗΣ (Πρόεδρος της Ομοσπονδίας Βενζινοπωλών Ελλάδος):** Ευχαριστώ την Επιτροπή, που έκανε πρόσκληση στην Ομοσπονδία Βενζινοπωλών Ελλάδος, για να πούμε τις απόψεις μας στο νομοσχέδιο αυτό, το οποίο ήρθε στη Βουλή.

Θέλω, να θυμίσω, γρήγορα, ότι το λαθρεμπόριο στα καύσιμα γιγαντώθηκε από τότε που αυξήθηκαν πολύ οι ειδικοί φόροι κατανάλωσης. Δίνεται πεδίο σε αυτούς, που ασχολούνται με το λαθρεμπόριο, οπότε πρέπει, να δούμε κι αυτό σε μερικά προϊόντα ως προς τη μείωση του Ειδικού Φόρου Κατανάλωσης.

Πάνω στο νομοσχέδιο έχουμε, να παρατηρήσουμε ότι ο μοριακός ιχνηθέτης παντού, σε όλα τα καύσιμα που διακινούνται εντός της ελληνικής επικράτειας, θεωρούμε ότι είναι ένα πολύ καλό βήμα, για να ξεκινήσει ο περιορισμός του λαθρεμπορίου. Αυτό έχει συμβεί και σε άλλες χώρες, που έχουν το ίδιο πρόβλημα με το λαθρεμπόριο, έχει μπει ο μοριακός ιχνηθέτης, ας μπει και στην ελληνική αγορά. Πρέπει, να μπει και στο υγραέριο, γιατί το τελευταίο διάστημα αντιμετωπίζουμε μεγάλο πρόβλημα στην παραβατικότητα του υγραερίου κίνησης κι αυτό, πάλι, έχει να κάνει με την τεράστια διαφορά του Ειδικού Φόρου Κατανάλωσης - περίπου 400 € από το οικιακό υγραέριο. Εμείς, έχουμε την άποψη ότι πρέπει, να εξισωθούν οι φόροι στα υγραέρια κι όποιος βιομήχανος ή όποιος δικαιούται επιστροφή, να πάει, να πάρει την επιστροφή του.

Πρέπει, να μπει, φυσικά, το σύστημα εισροών-εκροών και στο υγραέριο και να ξεκινήσει από τις φορολογικές αποθήκες, να ξεκινήσει από τα διυλιστήρια, να ξεκινήσει από τις εταιρείες, που το διακινούν, να μπει και στα πρατήρια. Φυσικά, να μη γίνει μόνο στα πρατήρια, όπως έγινε στα καύσιμα και δεν έχουν διασυνδεθεί ακόμα σε πλήρη λειτουργία στα προηγούμενα στάδια εδώ και 7 χρόνια.

Για τα πρόστιμα η πείρα μας έχει δείξει ότι όσο και να μπουν τα πρόστιμα, όσου ύψους και να είναι τα πρόστιμα, αυτοί που ασχολούνται με το λαθρεμπόριο, δεν τα πληρώνουν. Είτε με «αρχυρανθρώπους» είτε με οτιδήποτε άλλο βάζουν μπροστά, δεν τα πληρώνουν. Εμείς, λέμε ότι εκεί που τελέστηκε λαθρεμπορία, πρέπει αυτό το σημείο να κλείσει δια παντός, να μην ξαναγίνει πρατήριο.

Για τα βυτιοφόρα, όσα μπαίνουν σε εγκαταστάσεις, σε διυλιστήρια, σε φορολογικές αποθήκες και διακινούν κι έχουν πρόσβαση και στο αφορολόγητο, φυσικά, και πρέπει, να μπει gps. Στα βυτιάκια τα μικρά των πρατηρίων μας, που διακινούμε καύσιμα, που έχουν έρθει με gps στα πρατήριά μας, που διακινούν τα καύσιμα μέσω συστήματος εισροών-εκροών, θεωρούμε ότι δε μπορεί, να μπουν σε αυτά τα μικρά τα βυτιάκια, γιατί δεν υπάρχει βάση δεδομένων και, πραγματικά, όσες ασκήσεις επί χάρτου να έχουμε κάνει, στα μικρά τα βυτιάκια που διακινούν το πετρέλαιο θέρμανσης, δε μπορεί, να μπει. Για όσους έχουν πρόσβαση στις εγκαταστάσεις, να μπει.

Επιτέλους, σε αυτό το νομοσχέδιο ακούσαμε για το ηλεκτρονικό μητρώο των δεξαμενών παντού και θεωρούμε ότι είναι κι αυτό ένα πολύ καλό σημείο. Φυσικά, και η αναβάθμιση και ο εκσυγχρονισμός του Συντονιστικού Επιχειρησιακού Κέντρου με τις καινούργιες μεθόδους, γιατί κάθε φορά η παραβατικότητα θεωρώ ότι βρίσκεται ένα βήμα πιο μπροστά από τους ελεγκτικούς μηχανισμούς.

Ειδικά, για τα καύσιμα θέλω, να πω ότι πρέπει, να γίνονται απομακρυσμένοι έλεγχοι. Αν διασυνδεθούν όλα τα συστήματα από την αρχή μέχρι τον τελικό καταναλωτή ηλεκτρονικά, το καλύτερο και το προτιμότερο θεωρώ ότι είναι, να υπάρχουν απομακρυσμένοι έλεγχοι, όχι φυσικοί έλεγχοι και καταλαβαίνετε, γιατί το λέω αυτό και η πείρα μας έχει δείξει ότι ηλεκτρονικά μπορεί, να κλειδωθεί το καύσιμο από όλες τις πλευρές. Θεωρούμε, εάν υπάρχουν κάποιες μικρές τροποποιήσεις, ότι κινείται προς τη σωστή κατεύθυνση αυτό το νομοσχέδιο, για να δώσει, επιτέλους, ένα τέλος ή έναν περιορισμό αυτού του φαινομένου, που ταλανίζει την ελληνική οικονομία, τον Έλληνα καταναλωτή και τους έντιμους πανελλαδικά συναδέλφους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς τον κ. Κιούση.

Το λόγο έχει ο κ. Ανδρέας Πετριανίδης, Γενικός Διευθυντής του Συνδέσμου Εταιρειών Εμπορίας Πετρελαιοειδών Ελλάδος.

**ΑΝΔΡΕΑΣ ΠΕΤΡΙΑΝΙΔΗΣ ( Γενικός Διευθυντής του Συνδέσμου Εταιρειών Εμπορίας Πετρελαιοειδών Ελλάδος (Σ.Ε.Ε.Π.Ε.)):** Ευχαριστούμε πολύ για την πρόσκληση. Πριν ξεκινήσω, θα ήθελα να πω, ότι ο σύνδεσμος διαχρονικά, εδώ και χρόνια από την δεκαετία του 90 είναι υπέρ κάθε μέτρου που θα βοηθήσει την περιστολή του λαθρεμπορίου και κάθε παραβατικότητας στην αγορά καυσίμων.

Είναι δυσάρεστο για μας, ότι μετά από τόσα χρόνια, συνεχίζουμε να μιλάμε για πάταξη, καταπολέμηση, περιστολή λαθρεμπορίου και όλης της παραβατικότητας στην αγορά καυσίμων, που έχουν αρνητικό αντίκτυπο στην εθνική οικονομία, στη λειτουργία της αγοράς, στις υγιείς επιχειρήσεις του κλάδου.

Όσον αφορά στο νομοσχέδιο, θεωρούμε ότι γενικά είναι προς την σωστή κατεύθυνση σε όλα του τα άρθρα και μέσα σε αυτό το πλαίσιο, χαιρετίζουμε την πρωτοβουλία του Υπουργείου Οικονομικών να εκσυγχρονίσει και να κωδικοποιήσει το νομικό πλαίσιο, να πω περιστολή, καταπολέμηση - δεν ξέρω - και επιπλέον, θα πρέπει να ενισχύσει τις αρμόδιες ελεγκτικές υπηρεσίες.

Εμείς, εγκαίρως λάβαμε μέρος στη δημόσια διαβούλευση, καταθέσαμε αναλυτικά τις απόψεις μας και με πολύ μεγάλη ικανοποίηση, είδαμε ότι στο νομοσχέδιο ένα σημαντικό μέρος των προτάσεών μας έχουν γενικά συμπεριληφθεί και θέλουμε να έχουμε συνεργασία με όλους τους πολιτικούς φορείς, ώστε τα νομοσχέδια να είναι ρεαλιστικά και να μπορούν να εφαρμόζονται.

Όπως ανέφερε ο κύριος Κιούσης, τα άρθρα που εμείς κρίνουμε ότι χρειάζονται περισσότερη επεξεργασία, όχι ότι δεν είναι προς τη σωστή κατεύθυνση, είναι τα άρθρα που αφορούν τις κυρώσεις. Και λέμε ότι χρειάζονται επεξεργασία, αλλά δεν θέλουμε να υπάρχουν παρερμηνείες.

Δυστυχώς, λόγω του επείγοντος, δεν είχαμε χρόνο να αναλύσουμε και να εξετάσουμε σε βάθος το θέμα των κυρώσεων και παρακαλούμε να μας δοθεί χρόνος δύο ημερών, προκειμένου να στείλουμε συγκεκριμένες προτάσεις.

Να αναφέρω ένα παράδειγμα. Γίνεται επισήμανση για σοβαρές παραβάσεις, σε περίπτωση μη κανονικά δειγμάτων και είναι παραβάσεις για λαθρεμπόριο. Θα πρέπει να γίνει διάκριση των παραβάσεων και να υπάρχει διάκριση μεταξύ των μη κανονικών δειγμάτων και του νοθευμένου δείγματος, γιατί μη κανονικό δείγμα δεν σημαίνει λαθρεμπόριο. Μη κανονικό δείγμα σημαίνει, ότι υπολείπεται ως προς τις κρατικές προδιαγραφές. Εάν παραδείγματος χάρη, της βρεθεί σούπερ αμόλυβδη να περιέχει απλή αμόλυβδη μέσα, δεν είναι λαθρεμπόριο, γιατί ο ειδικός φόρος κατανάλωσης είναι ίδιος. Είναι σίγουρα μία παράβαση, αλλά δεν είναι λαθρεμπόριο και δεν πρέπει να τιμωρείται ως λαθρεμπόριο.

Αυτό σχετικά και όπως παραδείγματος χάρη, στις κυρώσεις που αναφέρονται για τα συστήματα GPS, πιστεύουμε ότι πριν κατασταλάξει η πολιτεία για το τι κυρώσεις θα έχουμε, θα πρέπει να βγουν οι προδιαγραφές, ώστε να ξέρουμε ποιοι είναι υπόχρεοι για κάθε ενεργεία και ποιες είναι οι παραβάσεις του GPS σύμφωνα και με τις προδιαγραφές τους. Οπότε, είναι απαραίτητο να βγουν πρώτα οι προδιαγραφές και μετά να συζητήσουμε για τις κυρώσεις.

Πάντως, γενικά, ανεξάρτητα από την θέσπιση νέων μέτρων κατά του λαθρεμπορίου, θα θέλαμε εμείς να τονίσουμε ότι άμεση προτεραιότητα για την πολιτεία, για το Υπουργείο Οικονομικών για την ΑΑΔΕ, θα πρέπει να είναι η ανάπτυξη του πληροφοριακού συστήματος για την αξιοποίηση δεδομένων της παρακολούθησης του συστήματος εισροών εκροών. Θα πρέπει να ολοκληρωθούν οι εκκρεμότητες που υπάρχουν. Να εφαρμοστεί πλήρης και αποτελεσματική λειτουργία του συστήματος σε όλα τα πρατήρια υγρών καυσίμων, φορολογικές αποθήκες, διυλιστήρια και γι’ αυτό μας χαροποίησε ιδιαίτερα η πρωτοβουλία του Υπουργείου Οικονομικών, να εγκαταστήσει την ΑΑΔΕ αποκλειστικά αρμόδια για την ανάπτυξη και διαχείριση του λογισμικού εφαρμογών των πληροφοριακών συστημάτων.

Το πληροφοριακό σύστημα για την αξιοποίηση των δεδομένων, είναι το σύστημα που θα επιτρέπει να επικοινωνούν μεταξύ τους οι διάφοροι υπόχρεοι, τα πρατήρια με την ΑΑΔΕ, οι εγκαταστάσεις, οι φορολογικές αποθήκες με την ΑΑΔΕ, τα συστήματα αργότερα GPS με την ΑΑΔΕ και πιστεύουμε, ότι είναι πάρα πολύ σημαντικό να δοθεί πρώτη προτεραιότητα στην ολοκλήρωση των συστημάτων εισροών εκροών.

Γιατί, είναι ένα σύστημα που θα βοηθήσει στην καταπολέμηση όχι μόνο της λαθρεμπορίας, αλλά και του φαινομένου των ελλειμματικών παραδόσεων σε ορισμένα πρατήρια, ο αυτό υπάρχει και μάλλον υπάρχει σε έξαρση, σε ορισμένα πρατήρια που βλάπτει τους υγιείς επιχειρηματίες και μάλλον τους κλείνει τα πρατήρια.

(Συνέχεια ομιλίας κ. ΑΝΔΡΕΑ ΠΕΤΡΙΑΝΙΔΗ, Γενικού Διευθυντή του Συνδέσμου Εταιρειών Εμπορίας Πετρελαιοειδών Ελλάδος (Σ.Ε.Ε.Π.Ε))

Θα υπενθυμίσω βεβαίως, ότι από το 2010 που ξεκίνησε όλη η διαδικασία έχουν επενδυθεί περίπου 200 εκατομμύρια στα συστήματα εισροών εκροών, τόσο στα πρατήρια όσο και στις φορολογικές αποθήκες. Φορολογικές αποθήκες έχουν εγκαταστήσει τα συστήματα από το 2016. Πρόσφατα, βγήκαν καινούργιες προδιαγραφές για αργό ……………να προχωρήσει και το σύστημα του πληροφοριακού συστήματος για μετάδοση. Για το σύστημα μετάδοσης από …………………

Τέλος ολοκληρώνω, παρακαλώντας το Υπουργείο Οικονομικών και τους αρμόδιους φορείς να μας εμπλέξουν στη διαμόρφωση των υπουργικών αποφάσεων, για να μπορούμε να έχουμε λόγο στη σωστή τους απεικόνιση.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Ασμάτογλου.

**ΓΕΩΡΓΙΟΣ ΑΣΜΑΤΟΓΛΟΥ(Πρόεδρος της Πανελλήνιας Ομοσπονδίας Πρατηριούχων και Εμπόρων Καυσίμου (Π.Ο.Π.Ε.Κ.))**: Κύριε Υπουργέ, κύριοι Βουλευτές, κυρίες και κύριοι, ευχαριστούμε για την πρόσκληση της Πανελλήνιας Ομοσπονδίας Πρατηριούχων, για να εκθέσει τις απόψεις της. Η γενική μας τοποθέτηση ως νομοθετική πρωτοβουλία για την πάταξη του λαθρεμπορίου, βεβαίως είναι θετική. Υπό αυτή την έννοια, θεωρούμε ότι το σχέδιο νόμου πρέπει να διορθωθεί σε κάποια σημεία και θα αναφερθώ σε αυτά, με τις ακόλουθες προτάσεις μας. Η δημιουργία βεβαίως, ηλεκτρονικού μητρώου των δεξαμενών ενεργειακών προϊόντων, είναι θετική. Ωστόσο, με δεδομένη τη διατύπωση του δεύτερου εδαφίου της παραγράφου 1, πρέπει να διευκρινιστεί ρητά ότι στη θεσπιζόμενη υποχρέωση καταχώρησης, δεν εμπίπτουν οι τελικοί καταναλωτές. Σε αυτή την περίπτωση, θα πρέπει να διευκρινιστεί, διότι θα πρέπει όλοι αυτοί να δηλώσουν τον αποθηκευτικό τους χώρο, πλην των πρατηρίων καυσίμων και των μεταπωλητών του πετρελαίου θέρμανσης, οι οποίοι ήδη διαθέτουν και πρέπει το σύστημα αυτό, των δηλωμένων δεξαμενών και το σύστημα των εισροών εκροών, αφού πρωτίστως καταγράφονται οι δεξαμενές, να δοθεί σαν δημιουργούμενο ηλεκτρονικό μητρώο στην ΑΑΔΕ και να αδειοδοτηθούν. Για μας, είναι πολύ σημαντικό να αδειοδοτηθούν.

Επίσης, θέλω να αναφερθώ στην παράγραφο 2 του άρθρου 6, στην οποία αφαιρέθηκε η διαφοροποίηση των προστίμων που περιλαμβάνονταν στο αναρτηθέν στη γαλλική διακυβέρνηση, σχέδιο. Καταγράφουμε τη διαφωνία μας στο εύρος του προστίμου από 5.000 έως 15.000 και προτείνουμε να νομοθετηθεί ένα συγκεκριμένο ποσόν, προς άρση πάσης αμφιβολίας και σχολίου. Ομοίως και σε όλες τις αντίστοιχες περιπτώσεις, όπως των άρθρων 7, 12 και 13 του σχεδίου νόμου, με τις οποίες ανατίθεται στη διοίκηση κατά διακριτική ευχέρεια. Ο προσδιορισμός του ύψους του προστίμου πρέπει να είναι σταθερός και νομοθετημένος και μάλιστα, αυτό το μέγεθος από 500 ευρώ μέχρι 15.000 είναι πολύ μεγάλο, όπως επίσης ζητούμε και τον εξορθολογισμό των προστίμων. Αυτό το λέμε, διότι δεν μπορεί πρόστιμα, όπως είπε προηγούμενα ο κύριος Κυπριανίδης, τα οποία δεν ενέχουν δόλο να έχουν πολύ μεγάλες επιβολές, πολύ μεγάλα ποσά, ενώ τα πρόστιμα εκεί που πραγματικά υπάρχει δόλος, υπάρχει λαθρεμπόριο να μην είναι μεγάλα ποσά. Επίσης, από το άρθρο 7 του σχεδίου νόμου, με το οποίο προστίθεται η παράγραφος 4 του τελωνειακού κώδικα, έχει αφαιρεθεί η σφράγιση των δεξαμενών αυτών, όταν δεν έχουν άδεια.

Εμείς διαφωνούμε σε αυτό και λέμε ότι όταν θα βρίσκεται μία μη αδειοδοτημενη δεξαμενή, θα πρέπει να σφραγίζεται όπως κατά την περίπτωση που σφραγίζεται όταν υπάρχει νοθευμένο καύσιμο ή λαθραίο καύσιμο. Σε αυτήν την περίπτωση λοιπόν λέμε ότι πρέπει να συμπληρωθεί και να μην αφαιρεθεί αυτή η διάταξη που λέει ότι δεν θα έχει σφράγισμα όταν δεν έχει άδεια, δεν είναι αδειοδοτημένη.

Σχετικά με το άρθρο 10 του νομοσχεδίου επισημαίνουμε για την εγκατάσταση οπωε είπαν και οι προλαλίσαντες πριν από εμένα για το θέμα των pgs στα πρατήρια. Στα πρατήρια αυτό που θα πέτυχουμε για να βάλουμε το gps είναι μια δυσλειτουργική τοποθέτηση αφενός και αφετέρου θα είναι και κοστοβόρα για εμάς η οποία βεβαίως θα μετακυληθει στους καταναλωτές.

Επίσης πρέπει να προστεθεί η υποχρέωση μετά από όλα αυτά, αφού νομοθετηθούν αυτά, αφού θα υπάρξει ένα μόνιμο μητρώο δεδομένων που θα ξέρουμε τι δεξαμενές, θα ξέρουμε τα πρατήρια, θα ξέρουμε όλα αυτά τα οποία υπάρχουν, θα πρέπει οι εταιρείες εμπορίας να μην πωλούν πετρέλαιο, να μην μπορούν καύσιμα σε αυτούς οι οποίοι δεν είναι εγγεγραμμένοι στο ηλεκτρονικό μητρώο και δεν είναι και αδειοδοτημένοι. Επίσης επιτέλους πρέπει να γίνει ένα αδιάβλητο ηλεκτρονικό σύστημα εισροών εκροών. Είναι αναγκαίο η πολιτεία να το δημιουργήσει αυτό το αδιάβλητο και βεβαίως αυτό το λογισμικό να το επιβάλλει στις εταιρείες που το υποστηρίζουν, να το εγκαταστήσουν με ασφαλιστικές δικλείδες έτσι ώστε να μην διαβάλετε και όταν αυτό θα είναι αδιάβλητο, εμείς λέμε ότι θα πρέπει να τοποθετηθεί σε όλα τα στάδια διακίνησης από τα διυλιστήρια, από τις εταιρείες εμπορίας, από τα πρατήρια τα οποία το έχουν αυτή τη στιγμή και τους μεταπωλητές του πετρέλαιού θέρμανσης, όπως επίσης σε όλους όσους έχουν εγκαταστάσεις. Δεν νοείται αμαξοστάσια, ιδιωτικά πρατήρια, πρατήρια τα οποία είναι σε βιομηχανικούς χώρους, πρατήρια τα οποία εξυπηρετούν στόλους και … οχημάτων είτε αυτά λέγονται χωματουργικά, τουριστικά λεωφορεία, είτε αυτά λέγονται φορτηγά να μην έχουν ένα σύστημα εισροών εκροών, να μην είναι αδειοδοτημένοι και να μην ξέρει το κράτος που πηγαίνει το καύσιμο από την διυλιστήριο μέχρι τον τελικό καταναλωτή. Γι’ αυτό και οι εταιρείες εμπορίας να μην πωλούν σε αυτούς.

Επίσης θα πρέπει να γίνεται έλεγχος στα σημεία διάθεσης όλων των εισαγόμενων παραγόμενων ποσοτήτων υποκατάστατων βενζινών, όπως μεθανόλη και τονιόλη. Σε κάθε περίπτωση εμείς τι λέμε; Ότι το ποινολόγιο αυτό θα πρέπει να είναι το εξής: είναι αναγκαίο και ριζικό μέτρο που προτιμούμε. Ένα χρόνο κλειστό το πρατήριο που θα πιαστεί και μια μεγάλη πινακίδα που θα λέει «κλειστό λόγω λαθρεμπορίας, νοθείας και κλοπής», για να λειτουργήσει ο υγιής ανταγωνισμός.

Κλείνοντας επιτρέψτε μου θα σας πω ότι όλες αυτές οι νομοθετικές πρωτοβουλίες για τη δημιουργία επιτροπών φορέων μέχρι το τελικού στάδιού εφαρμογής με τις Υπουργικές αποφάσεις, ίσως και τις εφαρμοστικές διατάξεις, πρέπει οπωσδήποτε να έχουν χρονοδιάγραμμα, αλλιώς δεν γίνεται τίποτα, αφήνουμε ένα ανοιχτό παράθυρο …. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε και εμείς.

Τον λόγο έχει ο κ .Κιουρτζής.

**ΘΕΜΙΣΤΟΚΛΗΣ ΚΙΟΥΡΤΖΗΣ (Πρόεδρος της Ένωσης Πρατηριούχων Υγρών Καυσίμων):** Καλημέρα ευχαριστώ πάρα πολύ για την πρόσκληση. Κυρίες και κύριοι το νομοσχέδιο αυτό είναι προς τη σωστή κατεύθυνση. Πρέπει όμως να συμπληρωθεί και να μην υπάρχει αστοχία διότι μέσα από αυτό το νομοσχέδιο που πιθανολογώ ότι θα είναι και το τελευταίο για την επιβίωση των οικογενειακών πρατηριούχων. Το νομοσχέδιο για την περιστολή του λαθρεμπορίου αφορά προφανώς όλη την παραβατικότητα στη διακίνηση των καυσίμων, διότι το λαθραίο είναι μόνο ένα μέρος. Επίσης θα πρέπει να οριστεί το χρονοδιάγραμμα εφαρμογής και να μην όπως το σύστημα εισροών και εκροών που τοποθετήθηκε πριν επτά χρόνια μόνο στα πρατήρια και όλοι οι άλλοι έχουν πάρει παρατάσεις.

Όπως γνωρίζετε τα λαθραία, τα κλεμμένα και τα νοθευμένα καύσιμα μεταφέρονται προς τα πρατήρια με βυτία ή προς κάποιες άλλες εγκαταστάσεις.

Για αυτό προτείνουμε πέραν του GPS στα βυτιοφόρα να επιβληθεί η πιστοποιημένη ογκομέτρηση των διαμερισμάτων τους, όπως και η ηλεκτρονική σφράγιση αυτών. Αυτό θα βοηθήσει και στον έλεγχο των ποσοτήτων που φορτώνουν από τις εγκαταστάσεις τα βυτιοφόρα, δηλαδή, τα διυλιστήρια και λοιπά και στις ποσότητες που παραδίδουν, αφού η αφαίμαξη ποσοτήτων είναι ένα φαινόμενο και το οποίο δεν είναι καταγεγραμμένο.

Στα βυτιοφόρα που μεταφέρουν υγραέριο πρέπει να εγκατασταθούν μετρητές που θα εκδίδουν άμεσα απόδειξη παράδοσης που θα αναγράφεται η ποσότητα σε 15 βαθμούς σε φυσική θερμοκρασία και το ειδικό βάρος. Δεδομένου, ότι η παραβατικότητα στο υγραέριο είναι πάρα - πάρα πολύ μεγάλη και είναι σε έξαρση χωρίς να έχουν ληφθεί μέτρα και περιστολής πρέπει να γίνει και υποχρεωτική τιμολόγηση επί βυτίου σε αυτά τα βυτιοφόρα τα οποία μεταφέρουν υγραέριο και επίσης πρέπει να απαγορευθεί το βυτιοφόρο να φορτώνει υγραέριο με διαφορετικούς ειδικούς φόρους κατανάλωσης. Δηλαδή, η LPG για το πρατήριο, τη θέρμανση και το βιομηχανικό, δεδομένου ότι η διαφορά των Ειδικών φόρων Κατανάλωσης είναι πάρα πολύ μεγάλη και το μαύρος κέρδος που αποκομίζει ο παρανομών είναι τεράστιο, συμπληρωμένου, βέβαια, ότι τα καύσιμα αυτά πωλούνται πάρα πολύ φθηνά και αφαιρούν κέρδη από τους πρατηριούχους και την επιβίωσή τους.

Προκειμένου να πουληθεί οποιοδήποτε παράνομο καύσιμο στο πρατήριο πρέπει να καταδηλωθεί το σύστημα εισροών και εκροών και ο φορολογικός ηλεκτρονικός μηχανισμός. Επειδή το σύστημα εισροών - εκροών έχει σπάσει, όπως όλα τα ηλεκτρονικά συστήματα ανά τον κόσμο, η ηλεκτρονική κλοπή έχει πάρει τεράστιες διαστάσεις προτείνουμε να δημιουργηθεί Ειδική Ομάδα στο ΣΕΚ που σήμερα έχει δηλώσει την αδυναμία να ασχοληθεί με το αντικείμενο αυτό και να πατάξει ή να περιορίσει αν θέλετε αυτήν την παραβατικότητα.

Τα πρατήρια που νοθεύουν, κλέβουν, έχουν καταδουλεύσει το σύστημα εισροών εκροών να κλείνουν για ένα χρόνο και να τοποθετείται πινακίδα στην είσοδό τους που να γράφει «Κλειστό» και την αιτία που έκλεισε, παραδείγματος χάρη, «λαθρεμπόριο, κλοπή νοθεία» και τα λοιπά.

Δεν είναι λογικό, κύριε Πρόεδρε, να κλείνει μια καφετέρια για 10 αποδείξεις ευτελούς αξίας και να μην κλείνει ένας πρατηριούχος - επονομαζόμενος πρατηριούχος - γιατί δεν είναι στο δικό μας Κλάδο αυτοί, ο οποίος είναι λαθρέμπορος, νοθευτής, κλέφτης με εκατομμύρια μαύρα κέρδη.

Αυτονόητα πρέπει να αντιληφθούμε ότι ένα ευτελές ποσό κάποιων αποδείξεων δεν μπορεί να είναι το ίδιο με μία διακίνηση μαύρου χρήματος και λαθραίου καυσίμου.

Επίσης πρέπει να αφαιρείται η άδεια λειτουργίας και η έκδοση νέας να γίνει μετά το πέρας της ολοκληρωμένης διακίνησης που πρέπει να υπάρχει. Δηλαδή, ο έλεγχος πρέπει να τελειώνει και μετά να βγαίνει μια καινούργια άδεια, διότι έχουμε στην αγορά «αχυρα ανθρώπους». Όταν ένα πρατήριο καταλάβει ότι έχουν συλληφθεί για νοθεία, αμέσως πάει και εκδίδει μία νέα άδεια σε κάποιον «αχυράνθρωπο».

Άρα, προφανώς και θα θέλαμε να ενεργοποιηθεί αυτή η διάταξη που ούτως η άλλως υπάρχει, αλλά πρέπει να θεσπιστεί και με νόμο. Τα ονόματα, η διεύθυνση, το είδος της παράβασης, το εταιρικό σήμα που έχουν και το ποσό του προστίμου να αναρτώνται στο διαδίκτυο όλων αυτών των διακινητών λαθραίων, κλεμμένων και ο,τιδήποτε άλλο καυσίμων, όπως και της ηλεκτρονικής κλοπής.

Είναι παράλογο να δημοσιεύεται για μια τυπική παράβαση έστω και ορθογραφικό λάθος των 500 ευρώ ένας παραβάτης και να μένουν άγνωστες τέτοιου είδους παραβάσεις εκατομμυρίων ευρώ. Το ίδιο πρέπει να ισχύει και για τα βυτιοφόρα που μεταφέρουν και παραδίδουν παράνομα καύσιμα να τους αφαιρείται η άδεια, όπως και για τις εταιρείες εμπορίας, γιατί δεν μπορεί να υπάρχουν δύο μέτρα και δύο σταθμά. Δεν μπορεί να πληρώνει μόνο ο επονομαζόμενος – επαναλαμβάνω - πρατηριούχος και όλοι οι άλλοι που μεταφέρουν λαθραίο και παράνομο καύσιμο να μένουν ατιμώρητοι.

Στα βυτιοφόρα μεταφοράς καυσίμων Ι.Χ. και δημόσιας χρήσεως που υπάρχουν κρυφά διαμερίσματα, μηχανισμούς κλοπής και αλλοίωση αποτελεσμάτων προτείνουμε την αφαίρεση της άδειας και πινακίδων για τρεις μήνες, τουλάχιστον, και σε ότι αφορά τα βυτία διανομής πετρελαίου θέρμανσης η ποινή να ισχύει για την περίοδο διανομής.

Στο άρθρο 6, στην παράγραφο β, πρέπει να ορισθεί τι είναι νοθεία και …. για το ανθρώπινο λάθος. Είναι άλλο πράγμα η λάθος εκφόρτωση στο πρατήριο και άλλο η νοθεία με χημικές ουσίες, διαλύτες, ναυτιλιακό καύσιμο κ.λπ..

Επίσης, ότι υπάρχουν αντλίες, οι οποίες κυκλοφορούν στην αγορά και κάποιος έχει τη δυνατότητα να τις επηρεάσει. Πρόστιμο 50.000 ευρώ και άμεσα να αποσυρθούν από την αγορά με ευθύνη του διανομέα και του εμπόρου.

Τέλος, θέλουμε να πούμε ότι το νομοσχέδιο αυτό και να απευθυνθώ στον κ. Βεσυρόπουλο, ο οποίος είναι πολύ καλός γνώστης, αλλά, αν αποτύχουμε και σε αυτό, νομίζω ότι οι οικογενειάρχες πρατηριούχοι δεν έχουν αύριο. Αυτή είναι η αλήθεια. Σας ευχαριστούμε πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει κ. Μαστροκώστας.

**ΓΙΑΝΝΗΣ ΜΑΣΤΡΟΚΩΣΤΑΣ (Πρόεδρος της Προστασίας Πνευματικών Δικαιωμάτων Ελληνοαμερικανικού Εμπορικού Επιμελητηρίου):** Κύριε Πρόεδρε, κυρίες και κύριοι, ευχαριστώ, για την πρόσκληση.

Ονομάζομαι Γιάννης Μαστροκώστας και είμαι Πρόεδρος της Προστασίας Πνευματικών Δικαιωμάτων Ελληνοαμερικανικού Εμπορικού Επιμελητηρίου, όπως επίσης μαζί μου σήμερα είναι και ο κ. Νικόλαος Πρεντούλης, μέλος της ίδιας επιτροπής.

Εκ μέρους, λοιπόν, του Επιμελητηρίου καλωσορίζουμε την πρωτοβουλία του Υπουργείου Οικονομικών για την περιστολή του λαθρεμπορίου.

Στην πράξη τα λαθραία αλκοολούχα ποτά και καπνικά προϊόντα είναι κατά κανόνα ταυτόχρονα και απομιμητικά. Φέρουν, δηλαδή, χωρίς άδεια σήματα τρίτων εταιρειών και νόμιμων παραγωγών. Έτσι, τα μέτρα περιστολής του λαθρεμπορίου είναι κρίσιμα για την προστασία των επιχειρήσεων, οι οποίες παράγουν και εμπορεύονται τα γνήσια προϊόντα.

Σύμφωνα με την πανευρωπαϊκή μελέτη KPMG, η Ελλάδα από το 2018, κατέχει το μεγαλύτερο ποσοστό παράνομων τσιγάρων στην Ευρωπαϊκή Ένωση. Τα κρατικά ταμεία χάνουν περισσότερα από 600 εκατομμύρια ευρώ το χρόνο και, βεβαίως, θέτοντας σε κίνδυνο χιλιάδες θέσεις εργασίας.

Το παράνομο εμπόριο μας πλήττει όλους, κράτους, πολίτες και επιχειρήσεις και συνδέεται και με την τρομοκρατία. Και αυτά συμβαίνουν εδώ στην Ελλάδα. Χαρακτηριστική περίπτωση είναι, όπου το 2015 ανοικτά της Κρήτης κατασχέθηκε πλοίο στο οποίο βρέθηκαν όπλα και παράνομα τσιγάρα μαζί. Αντίστοιχες περιπτώσεις με αλκοολούχα ποτά και καπνικά.

Το παράνομο εμπόριο, λοιπόν, χρηματοδοτεί άλλες μορφές οργανωμένου εγκλήματος και σίγουρα όλοι έχουμε εικόνες σε δρόμους της Αθήνας, της Θεσσαλονίκης αλλά και σε πόλεις ανά την επικράτεια να πωλούνται παράνομα προϊόντα.

Δυστυχώς, όμως, το λαθρεμπόριο αλκοολούχων καυσίμων είναι ορατό σε όλους, όπως είναι το λαθρεμπόριο τσιγάρων.

Οι διωκτικές αρχές, όπως μας ενημέρωσε νωρίτερα ο εκπροσώπους του Λιμενικού, κάνουν σημαντική προσπάθεια. Αρκεί; Όχι. Χρειάζεται περισσότερη συνεργασία Δημόσιου και ιδιωτικού τομέα και συνεργασία υπηρεσιών με άλλα κράτη.

Οπότε, καλωσορίζουμε το Μέρος Β΄ του νομοσχεδίου, με την κύρωση του Πρωτοκόλλου για την εξάλειψη του παράνομου εμπορίου καπνού της Συμβάσης - Πλαίσιο του Παγκόσμιου Οργανισμού Υγείας.

Το λαθρεμπόριο είναι ένα διεθνές πρόβλημα. Άρα, απαιτείται διεθνή συνεργασία για την καταπολέμηση του.

Δυο σχόλια επιγραμματικά για το πρώτο μέρος.

Στο άρθρο 3, είναι σαφώς θετική η αναβάθμιση του Συντονιστικού Επιχειρησιακού Κέντρου (Σ.Ε.Κ.), το οποίο αναφέρθηκε νωρίτερα.

Στο άρθρο 15, θεωρούμε σημαντική την ένταξη ελέγχων στην αγορά των κρίσιμων πρώτων υλών, όπως το τσιγαρόχαρτο, κατά το πρότυπο νομοθεσιών και άλλων κρατών της Ευρωπαϊκής Ένωσης.

Στο άρθρο 16, η διασύνδεση με το ΕΚΜΕΑ, είναι θετική εξέλιξη καθώς αξιοποιεί την υπάρχουσα υποδομή. Ενδεχομένως, η διασύνδεση του ΕΚΜΕΑ, μητρώα που τηρούνται στο Υπουργείο Αγροτικής Ανάπτυξης σχετικά με την καπνοκαλλιέργεια θα έχει ίσως εντατικότερη παρακολούθηση της εφοδιαστικής αλυσίδας.

Στο άρθρο 20, συμφωνούμε επί της αρχής με τον εξορθολογισμό που φέρει η ρύθμιση. Είναι σημαντικό να τονίσουμε ότι πρέπει να γίνονται άμεσα οι καταστροφές των κατασχεμένων προϊόντων.

Στο άρθρο 22, συμφωνούμε με την αυστηροποίηση των ποινών.

Κλείνοντας, θα ήθελα να πω ότι το Ελληνοαμερικανικό Εμπορικό Επιμελητήριο και τα μέλη της Επιτροπής της διανοητικής ιδιοκτησίας συμμετείχαν ενεργά στην διαβούλευση και θα συνεχίσουν να στηρίζουν κάθε την πρωτοβουλία για την εύρυθμη λειτουργία της αγοράς.

Είναι σαφές ότι στα προϊόντα, τα οποία υπόκεινται στον Ειδικό Φόρο Κατανάλωσης, όπως τα αλκοολούχα, τα καπνικά, ο καφές και τα καύσιμα ένα στιβαρό πλαίσιο ελέγχου και μία φορολογική πολιτική βασισμένη στην αρχή της προβλεψιμότητας, είναι αυτά τα απαραίτητα δομικά στοιχεία πάνω στα οποία θα στηριχθεί η ανάκτηση των χαμένων εσοδών για τα κρατικά ταμεία. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε.

Σε αυτό το σημείο, επιτρέψτε μου να ενημερώσω τους συναδέλφους, ότι η 4η συνεδρίαση της Επιτροπής θα γίνει, τελικά, την ερχόμενη Τρίτη το πρωί, στις 10.00’ στην ίδια αίθουσα και το νομοσχέδιο θα εισαχθεί προς συζήτηση στην Ολομέλεια, την επομένη, δηλαδή, την Τετάρτη.

Επίσης, να πω ότι, ορισμένοι από τους φορείς, οι οποίοι έχουν κληθεί, δεν ανταποκρίθηκαν. Δυστυχώς, δεν έχουμε απάντηση ακόμη, από τον Πρόεδρο της Ομοσπονδίας Αρτοποιών, τον κύριο Μούσιο. Η Ομοσπονδία Εφοριακών μας δήλωσε, ότι δεν θα παραστεί στην συνεδρίαση, καθώς δεν έχει συνεδριάσει το αρμόδιο όργανό της. Και είναι και ορισμένοι φορείς, οι εκπρόσωποι των οποίων, αναμένεται να είναι μαζί μας, καθώς εξελίσσεται η συνεδρίαση.

Το λόγο έχει ο κ. Κόλλιας, Πρόεδρος του Οικονομικού Επιμελητηρίου Ελλάδος.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (Ο.Ε.Ε.)) :** Να ευχαριστήσω κι εγώ από τη μεριά μου για την πρόσκληση να συμμετέχουμε στη σημερινή Επιτροπή, ως Οικονομικό Επιμελητήριο Ελλάδος. Να πούμε, ότι το παρόν νομοσχέδιο έρχεται σε μία περίοδο παρατεταμένης αβεβαιότητας, λόγω της υγειονομικής κρίσης, αλλά και εν μέσω μεγάλων προκλήσεων για την επόμενη μέρα της ελληνικής οικονομίας.

Η παγκόσμια οικονομική ύφεση την οποία βιώνουμε όλοι, λόγω της πανδημίας του κοροναϊού, με σοβαρές και ανεξέλεγκτες δυσχερείς επιπτώσεις, δημιουργεί κίνητρα και προϋποθέσεις για να αυξηθεί το λαθρεμπόριο. Η διακίνηση παράνομων προϊόντων, ιδιαίτερα των καπνικών, αποτελεί ένα αυξανόμενο πρόβλημα σε όλη την Ευρώπη, τα τελευταία χρόνια και ιδιαίτερα στη χώρα μας.

Η Κυβέρνηση ορθά και παρά τις δυσκολίες, ακολουθεί το πλάνο των αναγκαίων μεταρρυθμιστικών παρεμβάσεων, με στόχο την ταχεία ανασύνταξη της ελληνικής οικονομίας και την επιστροφή σε αναπτυξιακή τροχιά.

Υπό αυτή την έννοια και το παρόν νομοσχέδιο, είναι μια θετική πρωτοβουλία. Τέτοιες ρυθμίσεις υλοποιούνται σε αυτό το νομοσχέδιο, με σημαντικότερη την πάταξη του λαθρεμπορίου, όπως ακούστηκε και από προηγούμενους, που στοιχίζει, τόσο στα δημόσια έσοδα, με τις μειωμένες εισπράξεις Φ.Π.Α. και φόρων, όσο και στην αγορά εργασίας. Το λαθρεμπόριο, αναμφισβήτητα, αποτελεί εμπόδιο στην ομαλή λειτουργία της παγκόσμιας εφοδιαστικής αλυσίδας προϊόντων.

Μάλιστα, πριν από λίγες μέρες, η Ευρωπαϊκή Επιτροπή πρότεινε μία νέα πρωτοβουλία, που θα διευκολύνει τις διάφορες Αρχές που εμπλέκονται στη διαδικασία εκτελωνισμού των εμπορευμάτων. Να ανταλλάσσουν ηλεκτρονικές πληροφορίες που υποβάλλονται από τους εμπόρους, για την εισαγωγή ή την εξαγωγή εμπορευμάτων. Η ενιαία θυρίδα αποσκοπεί στην ψηφιοποίηση και στον εξορθολογισμό των διαδικασιών, έτσι ώστε μελλοντικά, οι επιχειρήσεις να μην υποχρεώνονται να υποβάλλουν έγγραφα σε πολλές Αρχές, μέσω διαφορετικών δικτυακών πυλών.

Στο παρόν νομοσχέδιο, αναβαθμίζεται και το υφιστάμενο συντονιστικό επιχειρησιακό κέντρο για την καταπολέμηση του λαθρεμπορίου προϊόντων, ειδικού φόρου κατανάλωσης και επεκτείνονται οι αρμοδιότητές του, θεσπίζοντας ηλεκτρονικά συστήματα παρακολούθησης της εφοδιαστικής αλυσίδας των αλκοολούχων ποτών.

Σημαντική θεωρείται και η σύσταση Διυπουργικής Επιτροπής, για τον στρατηγικό σχεδιασμό και την επιχειρησιακή εποπτεία για την περιστολή του λαθρεμπορίου, με επικεφαλής τον Υπουργό Οικονομικών, στα πρότυπα άλλων χωρών, η οποία θα χαράσσει την εθνική στρατηγική ενιαία και θα παρέχει κατευθύνσεις στο συντονιστικό επιχειρησιακό κέντρο.

Αυτό που ακούστηκε, θα ήθελα να το επισημάνω κι εγώ, ότι επειδή προβλέπονται πολλές υπουργικές αποφάσεις, σας παροτρύνουμε να είναι ταχείς οι διαδικασίες, για να μην οδηγηθούμε σε μεγάλες καθυστερήσεις για την εφαρμογή, για την υλοποίηση του εν λόγω νομοσχεδίου.

Στο άρθρο 29, θα ήθελα να σταθώ λίγο, που τροποποιεί την παράγραφο 2 του άρθρου 16 του νόμου 4182/2013, σχετικά με την εγγραφή στο Μητρώο, εκτελεστών διαθηκών, εκκαθαριστών, διαχειριστών κοινωφελών περιουσιών ή ιδρυμάτων και κηδεμόνων σχολαζουσών κληρονομιών. Εκεί παρατηρούμε το εξής παράδοξο : αναφέρεται ότι μπορούν να εγγραφούν πτυχιούχοι Οικονομικών Σχολών, να μπορούν να εγγραφούν λογιστές – φοροτεχνικοί, οι οποίοι έχουν αναγνώριση επαγγελματικών προσόντων, δηλαδή, απόφοιτοι κολεγίων και όχι λογιστές φοροτεχνικοί, οι οποίοι αποφοιτούν από τα ελληνικά Τεχνολογικά Εκπαιδευτικά Ιδρύματα, από τα ΤΕΙ.

Αυτό θα πρέπει να το αλλάξουμε. Δεν έχω καταλάβει με ποια λογική έχει μπει, όπως, επίσης δεν μπορώ να καταλάβω και με ποια λογική έχει μπει και αυτοί οι απόφοιτοι οι οποίοι έχουν αναγνώριση επαγγελματικής ισοδυναμίας που το Οικονομικό Επιμελητήριο είναι αντίθετο. Μιλάμε για απόφοιτους κολεγίων, δεν μπορεί να εξαιρούνται από αυτό το μητρώο οι λογιστές φοροτεχνικοί οι οποίοι έχουν αποφοιτήσει από τα Τεχνολογικά Εκπαιδευτικά Ιδρύματα και να μπαίνουν οι απόφοιτοι των κολεγίων που έχουν αναγνώριση προσόντων για να είναι λογιστές φοροτεχνικοί. Αυτό θα πρέπει να το διορθώσουμε. Δεν μπορώ να καταλάβω λογική με την οποία έχει μπει.

Επιπρόσθετα, θα ήθελα να αναφερθώ και στο άρθρο 40, που αναφέρεται στον ειδικό τρόπο φορολόγησης εισοδήματος από μισθωτή εργασία και επιχειρηματική δραστηριότητα που προκύπτει στην ημεδαπή φυσικών προσώπων, που μεταφέρουν τη φορολογική κατοικία τους δηλαδή στην Ελλάδα, καθώς το brain the game, δηλαδή, ο επαναπατρισμός των Ελλήνων, κυρίως των νέων και καλά καταρτισμένων που αναγκάστηκαν να ξενιτευτούν τα χρόνια της κρίσης, αποτελούσε δέσμευση της σημερινής Κυβέρνησης και με το παρόν άρθρο τους δίνεται επιτέλους αυτή η ευκαιρία. Η δυνατότητα απαλλαγής και από το φόρο εισοδήματος, αλλά και από την εισφορά αλληλεγγύης για 50% του εισοδήματος, που αποκτούν στη χώρα μας για τα επόμενα επτά χρόνια, αποτελεί σίγουρα βήμα προς τη σωστή κατεύθυνση και δεν πρέπει να το ξεχνάμε αυτό. Η αντιστροφή του κλίματος αυτού και η επιστροφή ενός μέρους από αυτό το υψηλά καταρτισμένο προσωπικό στη χώρα μας μόνο καλή είδηση μπορεί να χαρακτηριστεί και για την χώρα μας, αλλά και για τις επιχειρήσεις της χώρας.

Να επισημάνουμε όμως στο σημείο αυτό, ότι με αυτό ότι η Κυβέρνηση θα πρέπει να αποφύγει τη δημιουργία εργαζομένων δύο ταχυτήτων και μέσω περαιτέρω φορολογικών και ασφαλιστικών ελαφρύνσεων να στηρίξει τους πολίτες και τους εργαζόμενους που παρέμειναν αυτή τη δεκαετία στη χώρα και είναι άξιοι συγχαρητηρίων που το έκαναν αυτό … σε αυτή την κρίση.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Το λόγο έχει ο κ. Σκούρας.

**ΓΕΩΡΓΙΟΣ ΣΚΟΥΡΑΣ(Πρόεδρος του Συνδέσμου Ελληνικού Οίνου):** Κύριε Πρόεδρε, εκπροσωπώ το ελληνικό κρασί, το επώνυμο ελληνικό κρασί από τον Σύνδεσμο Ελληνικού Οίνου, από το 1949 είναι στο χώρο ο σύνδεσμος. Διαβάσαμε το νομοσχέδιο και είδαμε ότι απουσιάζει η λαθρεμπορία κατά του οίνου στο νομοσχέδιο αυτό. Υπενθυμίζω ότι σήμερα και πάντα το ελληνικό κρασί, όπως και το ευρωπαϊκό κρασί υπόκειται στον ειδικό φόρο, όμως που είναι μηδενικός και παρόλο που υπόκειται στον ειδικό φόρο και παρότι οι επιχειρήσεις μας αντιμετωπίζονται ως επιχειρήσεις που καταβάλουν φόρο δεν να υπάρχει μέριμνα για το λαθρεμπόριο που τις κλείνει. Εγώ, δεν θα πω πολλά διότι θα στείλω υπόμνημα το οποίο είναι και το σημαντικό, αλλά εκείνο που έχω να πω είναι ότι υπάρχουν τεράστιες στρεβλώσεις.

Θα σταθώ σε μια κυριολεκτικά και θα παρακαλέσω πάρα πολύ οι συμμετέχοντες κ.κ. Βουλευτές, και οι κ.κ. Υπουργοί να το ακούσουν διότι αυτό είναι ένα θέμα το οποίο μας ταλανίζει πολλά χρόνια και πηγαίνουμε από Υπουργείο σε Υπουργείο χωρίς να έχουμε αποτέλεσμα. Στο Υπουργείο Αγροτικής Ανάπτυξης, υπάρχει ένα μητρώο αμπελοκαλλιεργητών, αυτό το μητρώο αμπελοκαλλιεργητών κατά 70% κάνει μηδενική φορολογική δήλωση. Λέμε, λοιπόν, πηγαίνετε άνθρωποι του Υπουργείου των Οικονομικών και πάρτε αυτή την κατάσταση και πηγαίνετε να ελέγξετε άνθρωποι της ΑΑΔΕ, τι γίνεται εκεί. Διότι το 70% της ελληνικής παραγωγής πηγαίνει χωρίς χαρτιά και φτιάχνει την λαθρεμπορία του κρασιού της Ελλάδας. Από εκεί φεύγει όλη η σταφυλική παραγωγή και πηγαίνει σε όλους τους σκοτεινούς δρόμους, φθάνοντας ακόμη και εκεί που γίνεται ο χαμός, τα 300 φυσικά πρόσωπα που έχουν το δικαίωμα να αποστάζουν σαν «διήμεροι» αποστάκτες στην Ελλάδα και να δημιουργείται ένα τεράστιο κομφούζιο. Κάθε τι, το οποίο θα σας στείλουμε θα έχει τη διάγνωση του προβλήματος και θα έχει και την λύση, είμαστε πάρα πολύ διαβασμένοι σε αυτό.

Επομένως, παρακαλούμε πάρα πολύ, να σταθεί κάποιος και να συνδέσει τα δεδομένα του Υπουργείου Οικονομικών, την Διεύθυνση Τελωνείων ΑΑΔΕ, με εκείνα του ΥΠΕΞ. Εκεί θα βρούμε πάρα πολύ πράγμα που αφορά την λαθρεμπορία του κρασιού. Επιθυμούμε πάρα πολύ, χωρίς να θέλω να χρονοτριβώ, γιατί σήμερα βλέπω ότι υπάρχει τεράστια προσέλευση και ευχαριστώ πάρα πολύ γι’ αυτό, να έχουμε όλες τις διατάξεις εκείνες που προβλέπονται και να εφαρμόζονται. Θέλουμε να υπάρχουν έλεγχοι και θέλουμε να αναδείξουμε ότι τα προβλήματα αυτά μπορούμε να τα λύσουμε. Είμαστε μέρος της εξίσωσης και γνωρίζουμε το θέμα μας. Θέλουμε τον κατάλληλο άνθρωπο από το κατάλληλο υπουργείο για να δείξουμε αυτό το οποίο πρεσβεύουμε.

Τέλος θέλω να πω ότι αυτή η λαθρεμπορία δεν είναι μόνο ένα πρόβλημα που αφορά τη μη καταβολή των φόρων, αλλά σε κράτη με μεγάλη παράδοση και σεβασμό στα ΠΟΠ προϊόντα, δηλαδή της Προστατευόμενης Ονομασίας Προέλευσης αυτές, αυτή η λαθρεμπορία σφετερίζει την Προστατευόμενη Ονομασία Προέλευσης. Είναι πάρα πολύ σοβαρό το θέμα αυτό. Έχουμε μιλήσει με πολλούς από εσάς. Το έχουμε αναδείξει και θα θέλαμε πάρα πολύ η Επιτροπή να το πάρει υπόψη της μαζί με όλα τα υπόλοιπα, τα οποία θα σας καταθέσουμε, σε πολύ λίγο, με ένα υπόμνημα. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Πρόεδρε, σας ευχαριστούμε πολύ. Έχουμε πάρει ήδη ένα υπόμνημα από τον Σύνδεσμο, το οποίο θα μοιραστεί στους συναδέλφους. Θέλω να σας διαβεβαιώσω, προερχόμενος από οικογένεια αμπελοκαλλιεργητών που έχει ταλαιπωρηθεί απίστευτα από τη γραφειοκρατία υπουργείων, ότι στο πρόσωπό μου έχετε έναν σύμμαχο και θα κάνω ότι μπορώ για να βοηθήσω τον κλάδο. Θέλω, επίσης, να γνωρίζετε ότι είναι ευτύχημα που η πολιτική ηγεσία του Υπουργείου σκύβει στα προβλήματα και ακούει, μας ακούει. Συνεπώς, μπορούμε να προωθήσουμε λύσεις που για διάφορους λόγους, ενδεχομένως, τα προηγούμενα χρόνια δεν προωθήθηκαν.

Το λόγο έχει ο κ. Χατζηπροδρόμου.

**ΙΩΑΝΝΗΣ ΧΑΤΖΗΠΡΟΔΡΟΜΟΥ (πληρεξούσιος δικηγόρος του Ελληνικού Συνδέσμου Καπνικών Εταιριών Ευρώπης (Ε.Σ.Κ.Ε.Ε.)):** Καλημέρα. Εκπροσωπώ τον ΕΣΚΕΕ, τον Ελληνικό Σύνδεσμο Καπνικών Εταιριών Ευρώπης, από τον οποίον και συλλογικά εκπροσωπούνται οι εταιρίες British American Tobacco, Imperial Tobacco Hellas και Japan Tobacco International. Τρεις από τους μεγαλύτερου ομίλους διεθνώς με διαρκή στήριξη και επενδύσεις στην ελληνική οικονομία.

Το παράνομο εμπόριο προϊόντων καπνού είναι από τα πιο απειλητικά προβλήματα, όπως γνωρίζετε, που αντιμετωπίζει η βιομηχανία καπνού σε παγκόσμιο επίπεδο. Ειδικά στην Ελλάδα το παράνομο εμπόριο αυξάνεται με ταχείς ρυθμούς από το επίπεδο του 5%, που σημείωσε το 2009, έφτασε το 22% το 2020. Η υψηλή φορολογία η οποία αγγίζει το 90%, η γειτνίαση με χώρες με σημαντική διαφορά τιμής, η γεωγραφική θέση της χώρας μας, που την καθιστά σημείο διέλευσης είναι οι κύριες αιτίες που, τελικά, αφαιρούν δημόσια έσοδα. Ενώ, παράλληλα, πλήττεται ολόκληρη η εφοδιαστική αλυσίδα από τους λιανοπωλητές μέχρι και τους νόμιμους παραγωγούς, οι οποίοι βλέπουν μείωση στα εισοδήματά τους.

Ο ΕΣΚΕΕ και τα μέλη του έχουν δηλώσει, κατ’ επανάληψη, την προθυμία τους να συνδράμουν στο έργο των αρμόδιων αρχών για την καταπολέμηση του φαινομένου και τη δημιουργία του πλαισίου, το οποίο θα διασφαλίζει την αντιμετώπισή του σε μακροχρόνιο επίπεδο. Για το λόγο αυτό χαιρετίζουμε, και εμείς, την πρωτοβουλία του Υπουργείου Οικονομικών, επισημαίνοντας ότι το νομοσχέδιο, στο σύνολό του, είναι στην κατεύθυνση της επίλυσης του ζητήματος, στη νομική του διάσταση, και σας ευχαριστούμε για την πρόσκληση να τοποθετηθούμε επ’ αυτού. Χαιρετίζουμε ιδιαίτερα, δε, το αυστηρότερο πλαίσιο ποινών, για όλους τους εμπλεκομένους, τη δημιουργία του συντονιστικού - επιχειρησιακού κέντρου και την πρόβλεψη για αύξηση ελέγχων για τον εντοπισμό παράνομων μονάδων παραγωγής.

Αναφερόμενοι, για να μην μακρηγορώ, στα σημεία του νομοσχεδίου τα οποία θεωρούμε ότι χρήζουν προσοχής και βελτίωσης, ο ΕΣΚΕΕ σημειώνει και προτείνει τα εξής.

Ένα, εισαγωγή στον Τελωνειακό Κώδικα Σημαντικών ορισμών σχετικά με τα κατασχεθέντα βιομηχανικά καπνικά προϊόντα, που δεν προβλέπονται ούτε από την υφιστάμενη νομοθεσία, ούτε, ούτε όμως και από το σχέδιο νόμου. Οι ορισμοί αυτοί που χρησιμοποιούνται ήδη σε εκθέσεις ελέγχου κατασχεθέντων προϊόντων από τελωνειακές αρχές, καθιστούν δυνατή την αντιμετώπιση των διαφόρων μορφών μη νόμιμης παραγωγής ή και διακίνησης βιομηχανοποιημένων καπνών.

Το άρθρο 119 δικά του Εθνικού Τελωνειακού Κώδικα φαίνεται να διακρίνει μόνο μεταξύ γνήσιών βιομηχανοποιημένων καπνών και λαθραίων. Επομένως, δεν γίνεται αναφορά σε μη γνήσια, counterfeit, ούτε σε γνήσια που μπορεί να κυκλοφορούν παράνομα στην ελληνική επικράτεια, illicit tobacco. Η διαφορά μεταξύ των δύο είναι καθοριστική για την επιβολή της αποζημίωσης και την καταλογιστική πράξη του τελωνείου. Επιγραμματικά, οι προτεινόμενοι προς εισαγωγή στον Εθνικό Τελωνειακό Κώδικα ορισμοί είναι, προϊόντα απομίμησης, μη η γνήσια παραποιημένα βιομηχανοποιημένα και τα illicit tobacco. Όλοι οι ορισμοί αυτοί περιλαμβάνονται στην ευρωπαϊκή νομοθεσία, αλλά όχι ακόμη από την ελληνική.

Δύο, βελτίωση του πλαισίου λήψης δειγμάτων τον κατασχεθέντων καπνών. Η υφιστάμενη, αλλά και η προτεινόμενη διαδικασία δειγματοληψίας είναι αρκετά περιοριστική και δεν ανταποκρίνεται στις σύγχρονες μορφές ελέγχου των καπνικών προϊόντων. Επειδή οι εταιρείες παραγωγής βιομηχανοποιημένων καπνών είναι σε θέση να εξετάζουν με εξαιρετική ακρίβεια την αυθεντικότητα των κατασχεθέντων προϊόντων, καθώς οι ίδιες διαθέτουν ειδικές προδιαγραφές που αφορούν την παραγωγή και τη συσκευασία των καπνικών προϊόντων και των υλικών συσκευασίας, θα ήταν ιδιαίτερα χρήσιμο αν, ταυτόχρονα με τις τελωνειακές αρχές και υπό την επίβλεψή τους φυσικά, επιλέγουν δείγμα, μια ελάχιστη ποσότητα της συσκευασίας των δέκα πακέτων και οποιουδήποτε καπνικό προϊόν του κατασχεθέντος φορτίου.

Τρία, Βελτίωση των προθεσμιών εντός των οποίων θα πρέπει να λαμβάνει χώρα η αποστολή των αποτελεσμάτων των εξετάσεων των δειγμάτων. Το νέο νομοσχέδιο προβλέπει το περιθώριο 30 ημερών από την ημερομηνία της δειγματοληψίας για το σκοπό αυτό. Προτείνεται να επεκταθεί η εν λόγω χρονική περίοδος σε εξήντα ημέρες από τη λήψη των δειγμάτων από την ενδιαφερόμενη επιχείρηση για τον πρώτο έλεγχο και συνολική προθεσμία 90 ημερών προκειμένου να ολοκληρώσει και ο δεύτερος έλεγχος, σε περίπτωση που χρειαστεί.

Τέσσερα, τέλος, βελτίωση της έννοιας της εφοδιαστικής αλυσίδας, με το άρθρο 100Β΄ του Τελωνειακού Κώδικα. Η έννοια της εφοδιαστικής αλυσίδας περαιτέρω να βελτιωθεί με τη συμπερίληψη, πέραν των καπνικών προϊόντων και του εξοπλισμού παραγωγής, και των υλικών συσκευασίας και των τύπων τσιγάρων. Η βελτίωση προτείνεται, καθώς με αυτόν τον τρόπο θα διεξαχθεί ο έλεγχος μέσω του ενιαίου κεντρικού μητρώου εφοδιαστικής αλυσίδας καπνού και βιομηχανοποιημένων καπνών, όλων των βασικών μερών από τα οποία απαρτίζεται το προϊόν και θα εντοπίζονται ευχερέστερα περιπτώσεις λαθρεμπορίας.

Ολοκληρώνοντας, θα θέλαμε να σας ευχαριστήσουμε για το βήμα που μας δώσατε, προκειμένου να καταθέσουμε τις απόψεις μας και τις θέσεις μας, με την πεποίθηση ότι το νομοσχέδιο θα αποτελέσει αφορμή και βάση για περαιτέρω ισχυροποίηση του πλαισίου συνεργασίας μεταξύ κράτους και εταιρειών που δραστηριοποιούνται στον κλάδο για την εκπλήρωση του κοινού τους σκοπού, την αντιμετώπιση, δηλαδή, του φαινομένου του παράνομου εμπορίου προϊόντων καπνού. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Τριμπόνιας.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων Ελλάδος, ΟΤΥΕ)**: Η Ομοσπονδία Τελωνειακών Υπαλλήλων έχει από το παρελθόν, εδώ και πολλά χρόνια, προτείνει διάφορες λύσεις για την αντιμετώπιση του λαθρεμπορίου. Και αυτό το νομοσχέδιο έρχεται, φυσικά, να καλύψει κενά προηγούμενων νομοσχεδίων. Κινείται σε μια γενικότερη θετική κατεύθυνση, αλλά το βασικότερο είναι ότι πρέπει να εκδοθούν δεκάδες υπουργικές ή κοινές υπουργικές αποφάσεις ή αποφάσεις του Διοικητή της Ανεξάρτητης Αρχής, που εκεί κυρίως υπάρχει το πρόβλημα. Ο χρόνος τρέχει και αποτελέσματα ουσιαστικά ως προς την έκδοση των αποφάσεων δεν έχουμε.

Πρέπει, τουλάχιστον σε αυτή τη φάση, να χρηματοδοτηθούν τα διάφορα πληροφοριακά συστήματα, για να μπορέσουν να ολοκληρωθούν το συντομότερο δυνατό, για να μπουν σε λειτουργία όλες αυτές οι διατάξεις του νομοσχεδίου. Πρέπει να ενισχυθεί η τελωνειακή υπηρεσία με το ανάλογο προσωπικό, γιατί όπως πολύ καλά ξέρετε, τουλάχιστον την τελευταία δεκαετία δεν έχουν γίνει προσλήψεις. Τώρα κινείται κάτι θετικά, κυρίως με την αντιμετώπιση του Brexit, που έρχεται σε ένα μήνα τουλάχιστον.

Θέλω να επισημάνω κάποια πράγματα. Πρώτον, η επέκταση του συστήματος εισροών και εκροών, μάς βρίσκει σύμφωνους, αλλά, όμως, το σύστημα αυτό, ουσιαστικά, παρότι έπρεπε να λειτουργήσει εδώ και 10 χρόνια, δεν λειτουργεί, παρά μόνο σε τοπικό επίπεδο, δηλαδή, στη μονάδα τη συγκεκριμένη και δεν μπορεί να λειτουργήσει όπως προχωράνε οι ρυθμοί, ούτε το 2021 και να δούμε αν θα λειτουργήσει το 2022. Άρα, υπάρχει ένα μεγάλο πρόβλημα ολοκλήρωσης αυτής της διαδικασίας.

Θέλω να επισημάνω, ότι καλό είναι, από πλευράς Ανεξάρτητης Αρχής και Υπουργείου Οικονομικών, ότι ισχύει στην Ευρώπη, να ισχύει γρήγορα και εδώ. Δηλαδή, η διακίνηση στην Ευρώπη των εμπορευμάτων που υπόκεινται σε ειδικό φόρο κατανάλωσης, γίνεται με την εμπορική σφραγίδα του αποστολέα. Να έχει ο καθένας την ευθύνη που του αναλογεί και όχι μόνο με τη σφράγιση των τελωνειακών εγγράφων ή της τελωνειακής υπηρεσίας. Θεωρώ, ότι η σφράγιση των εμπορευμάτων αυτών, από πλευράς μας, πρέπει να γίνεται μόνο εκεί που υπάρχει ο φυσικός έλεγχος του εμπορεύματος. Πιστεύω, ότι αυτή τη στιγμή, το λαθρεμπόριο, κυρίως στη κατηγορία των ενεργειακών προϊόντων, κορυφώνεται στη διαδικασία διακίνησης του υγραερίου.

Έχουμε επισημάνει, ότι οι συντελεστές, είναι βασικός κρίκος για την αντιμετώπιση του λαθρεμπορίου. Και στο υγραέριο έχουμε μεγάλους συντελεστές απόκλισης. 435 έχουμε για το κίνησης, 60 για τις λοιπές κρίσεις και 120 για το βιομηχανικό και τη βιοτεχνία. Ουσιαστικά, στη κατηγορία βιοτεχνίας και βιομηχανίας, δεν υπάρχει καμία διάθεση. Πρέπει, κατά την άποψή μας, για να αντιμετωπιστεί αυτή τη στιγμή, γιατί στο σύνολο των άλλων ενεργειακών προϊόντων μπορεί να υπάρχει, αλλά είναι περιορισμένος. Έχουν γίνει σημαντικές παρεμβάσεις τα τελευταία χρόνια. Η χώρα μας δεν είναι απλώς πλέον τόπος διακίνησης μεγάλων εμπορευμάτων ή προϊόντων ή κοντέινερ με καπνικά προϊόντα ή άλλα προϊόντα αιθυλικής αλκοόλης.

Άρα, έχουν γίνει κάποιες σημαντικές παρεμβάσεις, έχουμε διαδρόμους, αλλά αυτή τη στιγμή, πιστεύω, ότι το πρόβλημα στο υγραέριο πρέπει να αντιμετωπιστεί με ένα συντελεστή, ή με δύο συντελεστές, ενοποιώντας το θέρμανσης και το βιομηχανία, ο οποίος συντελεστής θα ανέβει αρκετά, τουλάχιστον 200 ευρώ ανά 1.000 λίτρα. Το βασικότερο είναι, ότι επειδή υπάρχουν ιδιαίτερες δυσκολίες για το υγραέριο και στη λήψη δειγμάτων και στα αποτελέσματα αυτών και ένας βαθμός μεγάλης επικινδυνότητας, πρέπει να πάμε σε ένα συντελεστή και όσοι κάνουν χρήση υγραερίου θέρμανσης ή οικιακής χρήσης, να το πάρουν πίσω, μέσα από διαδικασίες που προβλέπονται ή μπορεί να προβλεφθούν, κάπως σε αντιστοιχία, όπως είναι το πετρέλαιο θέρμανσης, ή το πετρέλαιο που χρησιμοποιείται σε βιομηχανίες και βιοτεχνίες. Με αυτό το τρόπο, θα αντιμετωπίσουμε το λαθρεμπόριο στο τομέα του υγραερίου και θα έχουμε πολλαπλά έσοδα. Ήδη, σήμερα, κινούνται τα περισσότερα εξ αυτών, το υγραέριο κινείται σε επίπεδο θέρμανσης, είναι η συντριπτική τους ποσότητα, πάνω από 50%, άρα, πρέπει να αντιμετωπιστεί μόνο με αυτό το τρόπο. Οι άλλοι τρόποι που προτείνονται, δεν θα έχουν άμεσα αποτελέσματα.

Τέλος, έχουμε διαφωνία στο άρθρο 20, σχετικά με τις κατασχέσεις και την επιτροπή η οποία συστήνεται για τη κατάσχεση. Δεν μπορεί ο προϊστάμενος μιας τελωνειακής μονάδας, ο διευθυντής με τον προϊστάμενο του δικαστικού και έναν ελεγκτή, να έχει τη δυνατότητα να καταστρέφει μέχρι πέντε πακέτα τσιγάρα και μία επιτροπή που θα σχηματίζεται από τρεις διαφορετικές υπηρεσίες, θα μπορεί να καταστρέφει όλα τα υπόλοιπα.

Ο Τελωνειακός Κώδικας, εδώ, έχει σαφήνεια. Λέει για την Επιτροπή αυτή, όπως προβλέπεται, δηλαδή, από τον Προϊστάμενο του τελωνείου ή τον αναπληρωτή, τον Προϊστάμενο του δικαστικού αναπληρωτή και έναν ελεγκτή.

Εξάλλου, για τα κατασχεθέντα που παραλαμβάνονται στο τέλος από την τελωνειακή υπηρεσία, έχει την κύρια ευθύνη. Σε διαφορετική περίπτωση, για να προστατεύσουμε και το κύρος και της μονάδας και της υπηρεσίας, ας καταργηθεί η παράγραφος αυτή. Και έχουμε και άλλη μια παράγραφο, τη δεύτερη. Για μας, ή πρέπει να ισχύσει η δεύτερη παράγραφος ή πρέπει να ισχύσει η πρώτη. Εμείς προτείνουμε, βασικά, την πρώτη παράγραφο.

Θέλω να επισημάνω ένα πράγμα, που το έχω επισημάνει και στα τέλη ταξινόμησης, για την καταβολή τέλους ταξινόμησης, ότι εμείς είμαστε αντίθετοι με τη διαδικασία που προτάθηκε, στο τελευταίο νομοσχέδιο του Ιουλίου -αν δεν κάνω λάθος. Πρέπει, επιτέλους, να φύγουμε από την καταβολή του στη φορολογική τιμή πώλησης, πριν τους φόρους. Πρέπει να πάμε σε ένα πιο αντικειμενικό, δίκαιο και αξιοκρατικό σύστημα, χωρίς στρεβλώσεις.

Έτσι αντιμετωπίζονται τα θέματα και όχι με πολλαπλές Υπουργικές Αποφάσεις, οι οποίες, ουσιαστικά, δεν ολοκληρώνονται ποτέ.

Συμφωνούμε και εμείς, διαχρονικά, ότι πρέπει να μειωθούν οι ειδικοί φόροι κατανάλωσης, εκεί που είναι υψηλοί, γιατί είναι ένα μέτρο σημαντικό και πρέπει να συγκλίνουν εκεί που έχουμε πεδίο λαθρεμπορικών δράσεων και παρεμβάσεων.

Κλείνοντας, θέλω να πω ότι, σε αυτό το νομοσχέδιο, πρέπει να καταργηθεί η ειδική διοικητική διάταξη του άρθρου 159 του Τελωνειακού Κώδικα, που είναι εις βάρος των τελωνειακών υπαλλήλων. Να ισχύσει το πειθαρχικό δίκαιο του λοιπού δημοσίου και για μας. Δεν μπορεί ένας συνάδελφος να είναι 5 χρόνια εκτός υπηρεσίας, γιατί κάποιος πολίτης πέρασε ένα κιλό τυρί φέτα. Αυτό πρέπει να σταματήσει. Γι’ αυτό, σας καλώ να μπει μια διάταξη ή να καταργηθεί ή να περιοριστεί σημαντικά, ώστε να μην πληρώνουν το τίμημα συνάδελφοι, χωρίς λόγο και να επανέρχονται, μετά από 5 και 6 χρόνια, στην υπηρεσία. Διότι, σίγουρα, θα δικαιωθούν.

Επιπρόσθετα, παρακαλούμε την πολιτική ηγεσία να γίνει καταβολή της προσωπικής διαφοράς στους νέους συναδέλφους, γιατί οι αμοιβές είναι πάρα πολύ χαμηλές.

Και να διευθετηθεί το θέμα της ανταποδοτικότητας των ΔΕΤΕ *(Δικαιώματα Εκτέλεσης Τελωνειακών Εργασιών)*, όπως έχει δεσμευτεί η ελληνική πολιτεία στην Ευρωπαϊκή Επιτροπή.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κύριο Τριμπόνια, Πρόεδρο της Ομοσπονδίας Τελωνειακών Υπαλλήλων. Το λόγο έχει ο Πρόεδρος των Εμπόρων Καπνικών Προϊόντων Β. Ελλάδος κ. Ιακώβου.

**ΚΩΝΣΤΑΝΤΙΝΟΣ ΙΑΚΩΒΟΥ (Πρόεδρος των Εμπόρων Καπνικών Προϊόντων Β. Ελλάδος):** Ευχαριστώ, κύριε Πρόεδρε.

Εμείς, από τη μεριά μας, καλωσορίζουμε την πρωτοβουλία του Υπουργείου Οικονομικών για την περιστολή του λαθρεμπορίου και της κύρωσης του Πρωτοκόλλου του Παγκόσμιου Οργανισμού Υγείας για την καταπολέμηση του λαθρεμπορίου.

Θα μπορούσα να σας μιλήσω για το λαθρεμπόριο καπνικών προϊόντων επί πολλές μέρες και να γράψω και μεγάλο βιβλίο. Αλλά, σήμερα, επειδή έχουμε λίγο χρόνο, θα προσπαθήσω να περιοριστώ όσο μπορώ, ώστε να σας περάσω τις σκέψεις και τις απόψεις του Σωματείου και όλων των φορέων στη Θεσσαλονίκη, για το πώς μπορεί να γίνει κάτι αποτελεσματικό.

Η καταπολέμηση του λαθρεμπορίου, καταρχήν, θα πρέπει να πούμε ότι πρέπει να είναι μια ύψιστη προτεραιότητα από όποια κυβέρνηση και διοίκηση του ελληνικού κράτους.

Τι θα γίνει, τώρα, με αυτό το νομοσχέδιο. Έτσι όπως γίνεται μια συζήτηση, σήμερα, και ακούω και από διάφορους φίλους, θα σας πω ότι θα πρέπει να αποφευχθούν λάθη του παρελθόντος, καταρχήν για το τσιγάρο, με τις παράνομες αυξήσεις που έγιναν από το 2010 ως και πριν λίγο καιρό. Γιατί, όσο αυξάνουμε τη φορολογία, θα υπάρχουν και μειώσεις στο κομμάτι της φορολογίας.

Από κει και πέρα. Οι υπερβολικές αυξήσεις φορολογίας δεν θα φέρουν έσοδα στα ταμεία, ειδικά σε ένα περιβάλλον ύφεσης.

Στην παρούσα φάση, τα έσοδα στα ταμεία και στις θέσεις εργασίες για τις νόμιμες επιχειρήσεις θα έρθουν από την … του λαθρεμπορίου και της παραοικονομίας. Θα πρέπει να υπάρχει, σε όλο αυτό που συζητάτε σήμερα, μια πολιτική βούληση. Το λέω χρόνια αυτό γιατί, το θέμα είναι τι βλέπουμε εμείς που είμαστε στην κατώτερη πυραμίδα των φορέων. Αυτό που βλέπουμε είναι, ότι επικυρώνει η Βουλή έναν νόμο, αλλά δεν εφαρμόζεται στο 100% στην κάτω πυραμίδα. Θα πρέπει, δηλαδή, να υπάρχει μια πολιτική βούληση, ώστε να αυστηροποιήσετε την αστυνομία και τις διωκτικές αρχές, ώστε να τους πείτε να εφαρμόσουν καλύτερα το νόμο της πάταξης του λαθρεμπορίου. Σε αυτό το κομμάτι, όμως, η κάθε Κυβέρνηση χρειάζεται συνεργασίες με τους Δήμους, τα Επιμελητήρια, τις Ομοσπονδίες και τον ιδιωτικό τομέα. Για παράδειγμα, στη Θεσσαλονίκη υπάρχει μια συνεργασία του Δήμου με τη δημοτική αστυνομία, την ΕΛ.ΑΣ. και τα Επιμελητήρια και προσπαθούν να κάνουν μια δουλειά, ώστε να εφαρμόζουν σε εκάστοτε νόμους. Το ίδιο υπάρχει, και πρέπει να γίνει και μία διαδικασία, με το κράτος και με τις ιδιωτικές επιχειρήσεις. Παραδείγματος χάρη, να προτρέξω και να πω, ότι πριν από λίγο καιρό έχουμε ακούσει όλοι μας τις πρωτοβουλίες που πήρε η εταιρεία Παπαστράτος που είχε δωρίσει τα σκάφη στο Λιμενικό Σώμα. Αυτό είναι μια πρωτοβουλία ιδιωτική. Θα πρέπει να ακολουθήσουν και άλλες εταιρείες αυτό το κομμάτι.

Να σας πω λίγο και την άποψη των απλών πολιτών που έχουν μια αυτοαπασχολούμενη επιχείρηση. Αυτό είναι κάτι που θέλω να ακούσετε. Προχθές, μιλούσα για το λαθρεμπόριο με ένα συνάδελφο που έχει ένα περίπτερο. Αναφέρω αυτό το παράδειγμα για να σας δώσω μία εικόνα από τον κατώτερο θεωρητικά ας πούμε συμπολίτη μας που για μένα είναι ένας απλός Έλληνας πολίτης. Μου λέει: «Κώστα, φεύγω από το περίπτερο, πάω στο σπίτι μου και βλέπω μέσα στο δρόμο πεταμένα λαθραία τσιγάρα. Εγώ δεν έχω να πληρώσω τον φόρο, δεν έχω να πληρώσω την εφορία μου, προσπαθώ να πληρώσω το ΕΦΚΑ μου. Δεν θα έπρεπε, εδώ, το κράτος να βοηθήσει;» Τι να πω. Έσκυψα το κεφάλι μου και είπα: «Ναι, έχετε απόλυτο δίκιο». Θέλω να το μεταφέρω αυτό, συναισθηματικά, στην Επιτροπή σας γιατί να ξέρετε, ότι όσο μειώσουμε το λαθραίο τσιγάρο θα έχουμε πολλές θέσεις εργασίας, καθώς και αρκετά λεφτά στο δημόσιο για να διαχειριστούμε τις οικονομικές κρίσεις που υπάρχουν. Αυτά ήθελα να πω από τη μεριά μου. Ευχαριστώ πάρα πολύ που μας καλέσατε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος (Αλέκος) Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς σας ευχαριστούμε, κ. Ιακώβου. Το λόγο έχει, ο κ. Γιάννος Μπενόπουλος, Πρόεδρος της Ελληνικής Ένωσης Καφέ. Κύριε Μπενόπουλε, μας ακούτε;

**ΓΙΑΝΝΟΣ ΜΠΕΝΟΠΟΥΛΟΣ (Πρόεδρος της Ελληνικής Ένωσης Καφέ):** Μάλιστα, σας ακούω. Ευχαριστώ πολύ, εκ μέρους της Ελληνικής Ένωσης Καφέ για την πρόσκληση. Το γεγονός, ότι είχε παραστεί η ανάγκη να ενταχθούν για πρώτη φορά τα προϊόντα καφέ σε νομοσχέδιο για το λαθρεμπόριο, καταδεικνύει τις αρνητικές επιπτώσεις από την επιβολή του Ειδικού Φόρου Κατανάλωσης στα προϊόντα του καφέ. Η πάγια θέση της Ελληνικής Ένωσης Καφέ είναι η κατάργηση του φόρου γιατί είναι γεγονός, ότι από την επιβολή του υπάρχουν τρεις βασικές συνέπειες.

Πρώτον, είναι η επιβάρυνση των Ελλήνων καταναλωτών με περίπου 120 εκατομμύρια ευρώ ετησίως.

Δεύτερον, είναι η ανάπτυξη του λαθρεμπορίου σε προϊόντα καφέ δημιουργώντας συνθήκες αθέμιτου ανταγωνισμού και τρίτον, είναι η σημαντική αύξηση του κόστους των εξαγωγών των προϊόντων καφέ, η επεξεργασία των οποίων γίνεται στην Ελλάδα. Η Ελληνική Ένωση Καφέ συμμετείχε στη Διαβούλευση για το νομοσχέδιο και κατέθεσε τις απόψεις της μέσω του Σ.Ε.Ε.Κ. Χαιρετίζουμε με δεδομένη την υφιστάμενη κατάσταση το γεγονός, ότι ο καφές εντάσσεται στα είδη που θα παρακολουθεί ο Σ.Ε.Ε.Κ. Θα θέλαμε, όμως, να επισημάνουμε, ότι σε αντίθεση με τα άλλα προϊόντα που περιλαμβάνονται στις διατάξεις για τον καφέ δεν υπάρχει ηλεκτρονικό σύστημα παρακολούθησης, ούτε είναι δεδομένο, ότι οι χώρες απ’ όπου κατ’ εκτίμηση εισέρχονται τα λαθραία προϊόντα, κυρίως, από βόρεια και από δυτικά έχουν το κίνητρο να συνεργαστούν με τις ελληνικές αρχές για τον εντοπισμό της παράνομης διακίνησης.

Επομένως, οι συστηματικοί έλεγχοι στα σημεία εισόδου είναι, κατά τη γνώμη μας, ο μόνος τρόπος περιορισμού της λαθραίας διακίνησης.

Επίσης, θα θέλαμε να τονίσουμε ότι η πρότασή μας για τη σύσταση και λειτουργία, υπό τον ΣΕΚ, γνωμοδοτικής συμβουλευτικής επιτροπής, συγκροτημένης από θεσμικούς εκπροσώπους κάθε κλάδου, θα συνδράμει στο έργο των αρχών, διασφαλίζοντας διαρκή και συντεταγμένη τροφοδότηση των αρμόδιων αρχών με πληροφορίες και ουσιαστικές γνώσεις από την αγορά.

Επιπλέον των θέσεών μας, που έχουν κατατεθεί από τον ΣΕΒ κατά την διάρκεια της διαβούλευσης και θα κατατεθούν εκ νέου στην Επιτροπή σας, πιστεύουμε ότι το εν λόγω νομοσχέδιο είναι μια ευκαιρία να διορθωθεί ο αρχικός νόμος επιβολής του ειδικού φόρου κατανάλωσης στον καφέ και να γίνει σχετική πρόβλεψη για την επιστροφή του ειδικού φόρου που έχουν καταβάλει οι εταιρείες, όταν, κατόπιν επεξεργασίας στην Ελλάδα, τα προϊόντα εξάγονται ή διατίθενται σε άλλο κράτος μέλος της Ευρωπαϊκής Ένωσης. Πιστεύουμε ότι με τον τρόπο αυτό θα ενισχυθεί η βιοτεχνική βιομηχανική παραγωγή και θα αρθούν τα εμπόδια και οι επιβαρύνσεις, που σήμερα καθιστούν οποιαδήποτε εξαγωγική δραστηριότητα ιδιαίτερα κοστοβόρα και επομένως μη ανταγωνιστική. Το δημοσιονομικό κόστος είναι ελάχιστο, αλλά το όφελος για την ανταγωνιστικότητα των ελληνικών βιοτεχνιών και βιομηχανιών είναι μεγάλο. Ζητάμε, λοιπόν, από το Υπουργείο να συμπεριλάβει τη σχετική διάταξη στο εν λόγω νομοσχέδιο.

Τέλος, κατά την κατάθεση των θέσεων μας, υπάρχουν και άλλα θέματα που περιλαμβάνονται και ζητάμε να εξεταστούν από το Υπουργείο και να ενσωματωθούν στο νομοσχέδιο με τις απαραίτητες διατάξεις. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Κι εμείς ευχαριστούμε τον κ. Μπενόπουλο.

Το λόγο έχει ο κ. Βασιλάκης, Πρόεδρος του Συνδέσμου Εισαγωγέων Αντιπροσώπων Αυτοκινήτων και Δικύκλων.

**ΓΕΩΡΓΙΟΣ ΒΑΣΙΛΑΚΗΣ (Πρόεδρος του Συνδέσμου Εισαγωγέων Αντιπροσώπων Αυτοκινήτων και Δικύκλων)**  Εγώ θα σχολιάσω για κάποιες αλλαγές που έγιναν στο τέλος ταξινόμησης, δηλαδή, τον φόρο εισαγωγής των αυτοκινήτων των νέων, όπως και στα τέλη κυκλοφορίας, που πληρώνουμε κάθε χρόνο για το αυτοκίνητο που κυκλοφορούμε. Έγιναν κάποιες προσαρμογές, λοιπόν, βάσει των νέων δεδομένων, τις οποίες θα σχολιάσω.

Πρώτα θέλω να πω, πολύ γρήγορα, ότι τα Ι.Χ αυτοκίνητα όταν έρχονταν στη χώρα μας φορολογούνταν, στο παρελθόν, βάσει των κυβικών και της εργοστασιακής αξίας. Κατά το ήμισυ, λοιπόν, βάσει των κυβικών και κατά το ήμισυ μέσω της εργοστασιακής αξίας. Το ένα -και έγιναν πολλά σχόλια νωρίτερα- μπορούσε να παραποιηθεί, δηλαδή, η εργοστασιακή αξία. Δήλωναν κάποιοι συνάδελφοι εισαγωγείς ότι το έπαιρναν με χαμηλότερη αξία από την πραγματική που το έπαιρναν και φορολογείτο λιγότερο το αυτοκίνητο και φοροδιέφευγαν. Άρα, λοιπόν, ήταν προβληματική η εργοστασιακή αξία και δευτερευόντως τα κυβικά, επίσης, είναι προβληματικά, διότι εδώ και τριάντα χρόνια περίπου δεν έχουν καμία σχέση με την αξία ή με το μέγεθος ή με την πολυτέλεια του αυτοκινήτου.

Αυτό, λοιπόν, το σύστημα με την κυβέρνηση που συνεργάστηκε, πριν από πολλά χρόνια, άλλαξε και έγινε κατά το ήμισυ βάσει των ρύπων - όπως σε όλη την Ευρώπη τα αυτοκίνητα φορολογούνται με τους ρύπους και μόνο - και κατά το άλλο ήμισυ βάσει της αξίας λιανικής τιμής, κάτι το οποίο δεν μπορώ εγώ σαν εισαγωγέας να το παραποιήσω γιατί φαίνεται στο τιμολόγιο. Οπότε, λοιπόν, έχουμε δύο πολύ σωστά και αντικειμενικά κριτήρια, τα οποία πρέπει να παραμείνουν, διότι έτσι δεν υπάρχει κανενός είδους αθέμιτος ανταγωνισμός μεταξύ των μελών μας, το οποίο και εμείς, όπως και όλοι οι άλλοι που μίλησαν πριν, θέλουμε να το αποφεύγουμε.

Βέβαια να τονίσω ότι, όπως είπα, οι άλλες χώρες έχουν μόνο τους ρύπους. Εμείς έχουμε και την αξία, διότι δεν επιθυμεί καμία κυβέρνηση, εν μέσω των μεγάλων κρίσεων που έχουν περάσει των οικονομικών, να φορολογείται ένα φιατάκι με τον ίδιο τρόπο που φορολογείται μια Jaguar για παράδειγμα ή μία Mercedes. Αυτό το καταλαβαίνουμε, το κατανοούμε και έτσι έχουμε καταλήξει στο φορολογικό μας σύστημα.

Όπως θα έχετε ακούσει, πριν από κάποια χρόνια υπήρξε ένα σκάνδαλο με κάποια εργοστάσια, τα οποία πρεπορτάραν ότι τα αυτοκίνητά τους είχαν χαμηλότερους ρύπους από τους πραγματικούς -το γνωστό ως Diesel Gate, ξεκίνησε για το Diesel, δεν αφορούσε μόνο τα πετρελαιοκίνητα αυτοκίνητα - και η Ευρωπαϊκή Ένωση κατάλαβε ότι ο τρόπος που μετρούσε τους ρύπους δεν ήταν σωστός. Μετρούσε, δηλαδή, εργοστασιακά ένα αυτοκίνητο μέσα σε ένα δυναμόμετρο που μπορούσε ο κατασκευαστής να κάνει το αυτοκίνητο να παραποιήσει τα στοιχεία τα οποία θα ρεπορτάρει και εξού και το τεράστιο σκάνδαλο αυτό που πλήρωσαν πολλά δισεκατομμύρια κάποιοι κατασκευαστές.

Τώρα, λοιπόν το έχει διορθώσει αυτό και ήδη από 01/01/2021 η Ευρώπη μετράει τους ρύπους με τον σωστό τρόπο, δηλαδή όταν ένα εργοστάσιο έχει ένα καινούργιο όχημα, αντί να μπαίνει μέσα σε ένα δυναμόμετρο, κυκλοφορεί μέσα σε μια πόλη της Ευρώπης με ένα σύστημα που μετράει τους ρύπους του, το οποίο έχει τοποθετηθεί μέσα στο πορτμπαγκάζ και άρα δεν μπορεί να παραποιηθεί το νούμερο το οποίο βγάζει.

Αυτό, όμως έχει σαν αποτέλεσμα όλα τα αυτοκίνητα από 01/01/2021 να «ρηπορτάρουν» πλέον κατά περίπου 30% πιο ψηλούς ρύπους από ότι «ρηπορτάραν» τα ίδια αυτοκίνητα στις 30/12/2020. Έπρεπε, λοιπόν, εκεί πέρα για να μην «τιμωρούνται» τα νέα αυτοκίνητα τα οποία και με βάση αυτό που σας είπα, είναι ξεκάθαρο ότι σίγουρα θα είναι ακόμα πιο καθαρά από αυτά που πουλάνε σήμερα, έπρεπε, λοιπόν, εκεί πέρα να προσαρμόσει η Ελληνική Κυβέρνηση και η ομάδα του κ. Βεσυρόπουλου τη φορολογία στα καινούργια δεδομένα, έτσι, ώστε ένα αυτοκίνητο που ταξινομείται ή φορολογείται και τα τέλη κυκλοφορίας του από 01/01/2021 να μην «τιμωρείται» σε σχέση με αυτά τα οποία κυκλοφορούν τώρα. Αυτό το έκανε, το έκανε επιτυχώς, προσάρμοσε τους συντελεστές κατά 30% και θέλω από τη μεριά τώρα τη δική μας να ευχαριστήσω τον Υπουργό και όλη την Κυβέρνηση για τη συνεργασία που είχαμε και μπόρεσε αυτό να γίνει.

Κλείνοντας θέλω να πω, να γνωρίζουμε όλοι ότι είμαστε η μοναδική χώρα στην Ευρώπη, η οποία δεν έχει κανενός είδους αντικίνητρο για την κυκλοφορία παλαιών και ρυπογόνων οχημάτων. Ως εκ τούτου, αυτό είναι και ο λόγος που έχουμε τα παλαιότερα φορτηγά με μέση ηλικία 20 έτη και τα παλαιότερα Ι.Χ. με μέση ηλικία 16 έτη. Ως εκ τούτου είναι εξαιρετικά σημαντικό, πρωτοβουλία σαν αυτή, να τις παίρνει η Κυβέρνηση και να μην «τιμωρεί» το νέο όχημα το οποίο ρυπαίνει αποδεδειγμένα 20 φορές λιγότερο από ότι ένα παλιό και δεν δημιουργεί αυτή την «τραγική κατάσταση» που έχουμε στις πόλεις μας.

Οπότε και πάλι συγχαρητήρια και ευχαριστούμε για τη συνεργασία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε για την παρέμβασή σας.

Τον λόγο έχει ο κύριος Σίμος Αναστασόπουλος, Πρόεδρος του Συνδέσμου Ανωνύμων Εταιρειών & ΕΠΕ.

Ο κύριος Σίμος Αναστασόπουλος δεν μας ακούει.

Επίσης, περιμέναμε να συνδεθεί μαζί μας ο κύριος Νικόλαος Καλογιάννης, Πρόεδρος του Συνδέσμου Ελλήνων Παραγωγών Αποσταγμάτων και Αλκοολούχων Ποτών. Δεν έχει ακόμη συνδεθεί μαζί μας, συνεπώς θα κινηθεί η διαδικασία κι αν στην πορεία έρθουν οι προσκεκλημένοι εννοείται ότι θα τους δώσουμε τον λόγο.

Να πω επίσης ότι ο κ. Μούσιος, Πρόεδρος της Ομοσπονδίας Αρτοποιών Ελλάδος μας έστειλε ένα υπόμνημα το οποίο θα μοιραστεί στους συναδέλφους.

Συνεπώς θα περάσουμε τώρα στους Εισηγητές, οι οποίοι θα απευθύνουν ερωτήσεις στους προσκεκλημένους και να σας ενημερώσω ότι το νομοσχέδιο την ερχόμενη Τετάρτη θα ξεκινήσει στις 10 η ώρα το πρωί. Θα ανακοινωθεί, βεβαίως, επισήμως το πρόγραμμα, απλώς ,επειδή με ρώτησε ο κύριος Αλεξιάδης.

Τον λόγο έχει ο κ. Σάββας Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Δεν έχω κάτι να ρωτήσω.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αλεξιάδης για τις ερωτήσεις προς τους προσκεκλημένους.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Η Επιτροπή επέλεξε κατά πλειοψηφία να μην καλέσουμε εκπροσώπους των περιπτέρων. Εγώ θέλω να ρωτήσω αν οποιοσδήποτε από τους παριστάμενους εκπροσώπους φορέων εκπροσωπεί με οποιονδήποτε τρόπο το χώρο των περιπτέρων, διότι είναι ο βασικός χώρος λιανικής πώλησης. Εάν κάποιος τον εκπροσωπεί να μας το δηλώσει και να πει ότι «εγώ εκπροσωπώ και θέτω και τα ζητήματά τους».

Θα ήθελα να κάνω μια γενική παρατήρηση – παράκληση, να έχουμε υπομνήματα από όλους τους φορείς στο mail μας μέσα στο σαββατοκύριακο, ώστε να μπορέσουμε να τα αξιοποιήσουμε. Επίσης, θα κάνω μία γενική ερώτηση σε όλους τους φορείς και όσοι θέλουν απαντούν. Σχετικά με τα θέματα που μας θέσανε εδώ, έχουν καταθέσει προτάσεις στην κυβέρνηση και έχουν απαντήσεις; Από την κυβέρνηση ακούσαμε, ότι έχει προηγηθεί διαβούλευση. Εδώ υπάρχουν αρκετά που τέθηκαν από τους φορείς, στα οποία απ’ ότι καταλαβαίνω, δεν υπάρχουν απαντήσεις. Εάν δεν υπάρχουν απαντήσεις και υπάρχουν διαφορετικές απόψεις, να ενημερωθούμε για αυτό και τι είναι αυτό. Αν όμως δεν υπάρχουν απαντήσεις, επίσης να ενημερωθούμε.

Σε ό,τι αφορά το ζήτημα του λαθρεμπορίου καπνικών προϊόντων, έχω μία ερώτηση για τον κύριο Μαστροκώστα του ελληνοαμερικανικού επιμελητηρίου, που αφορά βεβαίως και τον κύριο Χατζηπροδρόμου και τον κύριο Τριμπόνια και τον κύριο Ιακώβου, που είναι σχετιζόμενοι με το αντικείμενο αυτό, όχι ότι έχουν σχέση με το λαθρεμπόριο καπνικών, αλλά επειδή ο τομέας δραστηριότητας τους είναι αυτός που πλήττεται από το λαθρεμπόριο καπνικών προϊόντων. Ο κ. Μαστροκώστας κάτι ανέφερε για ανάγκη μεγαλύτερης συνεργασίας δημόσιου και ιδιωτικού τομέα. Ίσως υπάρχει πρόβλημα ηχητικό και δεν το άκουσα καλά. Τι ακριβώς, εννοεί; Δηλαδή, τι πρόβλημα υπάρχει εκεί και πρέπει να γίνει κάτι διαφορετικό;

Θα κάνω μια ερώτηση, που αφορά τον κύριο Μαστροκώστα και τους κ.κ. Χατζηπροδρόμου, Τριμπόνια και Ιακώβου, είναι αν η καινούργια ταινία ασφαλείας που θεσμοθετήθηκε πριν από δύο τρία χρόνια περίπου, έχει μειώσει το λαθρεμπόριο τσιγάρων, αν έχει κάποιο αποτέλεσμα. Αν έχουμε ποσοστό της μείωσης 2%, 3%, 5% και αν μπορούν να μας δώσουν μία εκτίμηση του φορέα που εκπροσωπούν, για το θέμα της ετήσιας απώλειας εσόδων του δημοσίου από το λαθρεμπόριο καπνικών προϊόντων.

Στον κ. Κόλλια, ως εκπρόσωπο του οικονομικού επιμελητηρίου, απευθύνω την ερώτηση εάν η τροπολογία που έχει κατατεθεί – πριν από την έναρξη της Επιτροπής Οικονομικών Υποθέσεων χθες – καλύπτει τα αιτήματα του οικονομικού επιμελητηρίου για το ζήτημα των προστίμων και των εκπρόθεσμων δηλώσεων και τα λοιπά.

Στον κ. Τριμπόνια, πρόεδρο της Ο.Τ.Υ.Ε., αγαπητό πρώην συνάδελφο και φίλο, αν μπορεί να μας ενημερώσει για το θέμα της μείωσης του προσωπικού της τελωνειακής υπηρεσίας και αν μπορεί να στείλει στην Επιτροπή τον πίνακα που είχε δημοσιοποιήσει η Ο.Τ.Υ.Ε. στο τελευταίο συνέδριο της, για το προσωπικό του τελωνειακού κλάδου και επίσης, αν μπορεί να μας ενημερώσει, για παράδειγμα στο τελωνείο του Έβρου, πόσοι τελωνειακοί υπηρετούν στην ελληνική πλευρά και πόσοι στην τουρκική πλευρά, μια τάξη μεγέθους.

Επίσης, για το πειθαρχικό θέμα που για απλά αδικήματα στερεί πολύτιμο προσωπικό, από τις τελωνειακές υπηρεσίες. Θα ήθελα να μας ενημερώσει, τι απαντήσεις έχει από το Υπουργείο Οικονομικών για αυτό το ζήτημα και πώς προτείνει να το λύσουμε. Θα έρθει μια διάταξη, να φέρουμε μια τροπολογία; Πώς να το αντιμετωπίσουμε; Είμαστε όλοι κατά των διεφθαρμένων υπαλλήλων, οι οποίοι δεν τιμούν την τελωνειακή υπηρεσία, αλλά όχι για απλά ζητήματα να κυνηγάμε ανθρώπους και να στερούμε πολύτιμο προσωπικό από την τελωνειακή υπηρεσία.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ(Ειδικός Αγορητής του ΚΙΝΑΛ)**: Ακούσαμε από όλους ενδιαφέρουσες απόψεις και συγκεκριμένες προτάσεις, που για τις περισσότερες θα πρέπει να έχουμε απαντήσεις από την πλευρά της κυβέρνησης, ποιες αποδέχεται και ποιες όχι.

Υπάρχει ένα γενικότερο θέμα, που αφορά κυρίως τους ελεγκτικούς μηχανισμούς, γιατί φαίνεται ότι οι έλεγχοι γίνονται με βάση το υφιστάμενο καθεστώς. Γίνονται σε ένα βαθμό καταλογισμοί και επιβάλλονται πρόστιμα. Ποιος είναι ο λόγος, που τα πρόστιμα που βεβαιώνονται είναι π.χ. 250 εκατομμύρια, με βάση τα στοιχεία της προηγούμενης χρονιάς και οι εισπράξεις προστίμων είναι μόνο 15. Κατά την άποψή τους, τι φταίει σε αυτό.

Το δεύτερο που θέλω να πω προς όλους τους φορείς κυρίως, είναι ότι πράγματι υπάρχει ένα θέμα λαθρεμπορίου, έρχεται το Υπουργείο να πει ότι χρειάζεται συμπλήρωση της νομοθεσίας και προχωρούμε.

Μίλησαν καθαρά ορισμένοι και είπαν την άποψή τους για το τι πρέπει να γίνει και εντόπισαν εκεί που γίνεται το λαθρεμπόριο ή η παραβίαση της νομοθεσίας. Μόνο που αυτά που ονοματίστηκαν, που επισημάνθηκαν τα συγκεκριμένα αφορούν τους ψιλικατζήδες, όχι ότι στο σύνολο των ψιλικατζίδικα είναι μικρός ο όγκος της λαθρεμπορίας, αλλά εκεί που είναι μεμονωμένοι.

Έχουμε κάνει σημαντικές προόδους σε αυτόν τον τομέα. Είναι γεγονός ότι το σύστημα εισροών- εκροών έχει εφαρμοστεί πλήρως στα πρατήρια, όχι στο άλλο, επισημάνθηκε από πολλούς. Υπάρχει έστω όχι δημοσίως αλλά σε ένα υπόμνημα, σε έναν non paper προς το Υπουργείο από εσάς τους φορείς που γνωρίζετε την αγορά και μιλώ για τους ανθρώπους της αγοράς ότι ξέρεις,» λαθρεμπορία γίνεται με τον τάδε τρόπο από το στάδιο, από το διυλιστήριο μέχρι τις εταιρείες από τις εταιρείες μέχρι το πρατήριο ή καν από αυτές, γίνεται γιατί φέρνουμε λαθραίο από την τάδε χώρα και τα λοιπά και τα λοιπά». Υπάρχουν αυτά τα στοιχεία κατατεθειμένα. Δεν είναι ζήτημα προσώπων να πούμε ότι φταίει π.χ ο Κεγκέρογλου ή ο Υπουργός ή ο άλλος, είναι θέμα να αποτυπώσουμε με την πράξη, την παράβαση. Ποια είναι η παράβαση που θέλουμε να πιάσουμε; Διότι αν δεν ονοματιστεί, δεν υπάρχει λόγος να καθόμαστε να λέμε ότι ξέρεις δεν έχουμε αποδοτικότητα στην πάταξη του λαθρεμπορίου και αναφέρομαι κυρίως για τα καύσιμα.

Πολύ σημαντικές προτάσεις που ακούστηκαν και θέματα που πρέπει να μας απαντήσει, όπως είπα, το Υπουργείο, από το πειθαρχικό δίκαιο των τελωνειακών μέχρι το θέμα που έβαλε ο κ. Κόλλιας για το οικονομικό. Να πω ότι είναι αξιοσημείωτο το στοιχείο που κατέθεσε ο κ. Σκούρας, αλλά νομίζω ότι είναι εκτίμηση, δεν είναι στοιχείο, διότι όταν δεν έχει γίνει ο συσχετισμός μητρώου με τα στοιχεία του Υπουργείου Οικονομικών δεν μπορεί να λες ότι το 70% δεν κάνει δήλωση, άλλο αν δεν πληρώνει φόρο και είναι μηδενικός ο φόρος και άλλο ότι δεν κάνει δήλωση. Πράγματι όμως χρειάζεται όλη αυτή η συσχέτιση όλου του συστήματος του κυκλώματος για να μπορούν οι ελεγκτικές υπηρεσίες αλλά και η κυβέρνηση να αποφασίζει πολιτικές. Πιο συγκεκριμένα τα θέλουμε.

Το θέμα των τελών κυκλοφορίας. Θα ήθελα να ρωτήσω γιατί ειπώθηκε. Ενώ είναι με το μήνα από το Μάιο και μετά, πρέπει να γίνει και από τον Φεβρουάριο το δικαίωμα της μηνιαίας καταβολής πληρωμών; Το θέμα είναι σημαντικό ιδιαίτερα λόγω της κρίσης και της πανδημίας που βιώνουμε. Θα ήθελα την την άποψή τους. Ακούστηκε ήδη το θέμα της μείωσης των φόρων, των ειδικών φόρων στο βαθμό που μπορεί αυτό να επιτευχθεί και της εξίσωσης του.

Συμφωνώ απόλυτα με τις προτάσεις και των δύο φορέων βενζινοπωλών και των πρατηρίων καυσίμων. Πρέπει να χοντρύνουν και τα πρόστιμα και οι αποφάσεις και να είναι αμείλικτο το κράτος, όχι μόνο όμως εκεί, σε όλους τους φορείς, μόνο έτσι θα πάει το μήνυμα εκεί που πρέπει. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ**(Πρόεδρος της Επιτροπής):Και εμείς ευχαριστούμε τον κ. Κεγκέρογκλου. Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ**(Ειδική Αγορήτρια του ΚΚΕ): Ευχαριστώ κ. Πρόεδρε. Ευχαριστούμε όλους τους φορείς, ήταν πολλές από τις παρεμβάσεις αρκετά ενδιαφέρουσες. Μία διαπίστωση και κυρίως έγινε από τους περισσότερους φορείς είναι ότι η μεγάλη αύξηση των ειδικών φόρων κατανάλωσης εκτίναξε ουσιαστικά το λαθρεμπόριο και μάλιστα είδαμε για πρώτη φορά να υπάρχει και σε προϊόντα που δεν συνηθιζόταν μέχρι τώρα όπως τα προϊόντα καφέ. Επειδή μιλάμε για προϊόντα και ειδικά για τα καύσιμα και λοιπά που είναι προϊόντα άμεσης ανάγκης για το μεγάλο μέρος των λαϊκών στρωμάτων, αν υπάρχει εκτίμηση από τους βενζινοπώλες και από τους τελωνειακούς, αναφέρθηκε το ζήτημα, ότι η μεγάλη αύξηση σε αυτά τα προϊόντα των ειδικών φόρων κατανάλωσης από τη μια μεγεθύνει το κίνητρο για τη λαθρεμπορία, άρα ουσιαστικά οδηγεί σε μεγαλύτερη απώλεια των εσόδων του ελληνικού δημοσίου και τελικά δυσκολεύει, βαραίνει περισσότερο τα λαϊκά νοικοκυριά να έχουν πρόσβαση ιδιαίτερα και στα προϊόντα των καυσίμων θέρμανσης και λοιπά που οδηγούν και σε ενεργειακή φτώχεια σε μεγάλη μερίδα του πληθυσμού.

Ένα μέρος του πληθυσμού τελικά στρέφεται στα προϊόντα του λαθρεμπορίου λόγω και της χαμηλότερης τιμής και της ανέχειάς του να μπορέσει να αποκτήσει τέτοιου είδους προϊόντα.

Η εκτίμηση, κυρίως, αφορά τους βενζινοπώλες, πρατηριούχους κ.λπ., αλλά θα ήθελα και από τον κ. Τριμπόνια μια εκτίμηση, αν και κατά πόσο ο έλεγχος που γίνεται και τα πρόστιμα που επιβάλλονται στα πρατήρια φθάνει ουσιαστικά μέχρι την πηγή, μέχρι εκεί από όπου ξεκινάνε τα νοθευμένα ή το λαθραίο εμπόρευμα και κατά πόσο αυτό με βάση τις νομοθεσίες που έχουμε σήμερα λειτουργεί και εάν θα μπορούσε να λειτουργήσει, γιατί τέλος πάντων μέχρι τώρα δεν έχει λειτουργήσει. Επίσης, εάν θα μπορούσε να γίνει καλύτερος έλεγχος κατά την είσοδο προϊόντων που αξιοποιούνται, κυρίως, για τη νόθευση καυσίμων να συσχετίζονται – εννοώ οι ποσότητες και οι βιομηχανίες οι οποίες τα αξιοποιούν – και εάν μπορούν να ανταποκρίνονται στην πραγματικότητα για τη χρήση που υποτίθεται έρχονται τα προϊόντα αυτά ή όχι.

Θα ήθελα και μια απάντηση από τον κ. Τριμπόνια σε σχέση με το ποια είναι η κατάσταση της στελέχωσης των τελωνειακών υπηρεσιών, γιατί ξέρουμε ότι τα τελευταία χρόνια έχει μειωθεί σημαντικά και αν βοηθάει αυτό για να γίνεται πραγματικά έλεγχος κατά την είσοδο προϊόντων στη χώρα.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης)**: Ευχαριστώ πολύ, κύριε Πρόεδρε.

Να ευχαριστήσουμε και εμείς ως Ελληνική Λύση τους φορείς οι οποίοι βρίσκονται σήμερα εδώ.

Θα απευθυνθώ λίγο στον κ. Κιούση, τον Πρόεδρο της Ομοσπονδίας Βενζινοπωλών Ελλάδος αν συμφωνεί και αν ναι, γιατί δεν γίνεται, γιατί το θέμα μας σήμερα είναι πώς θα περιορίσουμε το λαθρεμπόριο -υπάρχουν διάφοροι τρόποι που προσπαθεί η πολιτεία συνήθως χωρίς επιτυχία, για αυτό και συζητάμε σήμερα εδώ, αλλιώς δεν θα συζητούσαμε - ότι ο κυριότερος έλεγχος, η πηγή του κακού αν θέλετε, είναι ο έλεγχος στα διυλιστήρια. Εάν γίνονται οι έλεγχοι ή αν δεν γίνονται για να φτάσουν, να μετακινηθούν, να μεταφερθούν, να πάνε δεξιά και αριστερά.

Άρα, λοιπόν, ο έλεγχος διυλιστηρίων είναι ένα θέμα.

Ένα δεύτερο ερώτημα, κύριε Κιούση, στο οποίο θα θέλαμε την τοποθέτησή σας είναι τι φταίει, κατά την προσωπική σας άποψη, γιατί είστε ένα άνθρωπος με μεγάλη εμπειρία στο χώρο, που το λαθρεμπόριο είναι πάντα ένα βήμα μπροστά από το νόμο και από τους ελεγκτές;

Στον κ. Πετριανίδη, που είναι ο Γενικός Διευθυντής του Συνδέσμου Εταιρειών Εμπορίας Πετρελαιοειδών, πού πιστεύει ότι είναι το μεγαλύτερο πρόβλημα και πρέπει να εστιάσει η πολιτεία;

Θα πάω στον κύριο Μπενόπουλο τον Πρόεδρο της Ελληνικής Ένωσης Καφέ να θέσω κάτι υπόψιν του το οποίο νομίζω ότι είναι αρκετά σημαντικό. Δεν ξέρω εάν κάνω κάπου λάθος, στην Ελληνική Ένωση Καφέ, κύρει Μπενόπουλε, υπάρχει ένας ειδικός φόρος κατανάλωσης για τον καφέ στην εισαγωγή που φτάνει τα 3 ευρώ το κιλό, γιατί στην κουβέντα μας εχθές με τον Υπουργό είπαμε ότι για την πάταξη του λαθρεμπορίου μία λύση είναι επίσης και τα οικονομικά κίνητρα, η μείωση της φορολογίας, ούτως ώστε τα προϊόντα να γίνουν πιο προσβάσιμα στην ελληνική κοινωνία η οποία ούτως η άλλως οικονομικά ασφυκτιά για να μπορεί να μην προσφεύγει σε λάθος επιλογές, φθηνές επιλογές τέτοιου είδους προϊόντων και να αγοράζει το γνήσιο προϊόν.

Άρα στην εισαγωγή, λοιπόν, αυτού του καφέ που τα 3 ευρώ το κιλό είναι ένα δυσβάσταχτο ποσό το οποίο έχει μεταφερθεί στους καταστηματάρχες από ό,τι γνωρίζετε, το έκαναν βέβαια τότε για να αποφευχθεί το λαθρεμπόριο, αλλά έχει επιβαρυνθεί πάρα πολύ η αγορά, θα θέλαμε το σχόλιό σας επ αυτού.

Κύριε Βασιλάκη, για τα αυτοκίνητα θα θέλαμε το σχόλιο σας.

Ως Ελληνική Λύση έχουμε προτείνει πολλάκις στην κυβέρνηση και στους Υπουργούς με τους οποίους συζητάμε εδώ στα νομοσχέδια και στην Ολομέλεια ότι θα έπρεπε να βρεθεί μια λύση – και θέλουμε την άποψή σας σε αυτό - για τα τέλη κυκλοφορίας, από τη στιγμή που η χώρα βρίσκεται σε ένα δεύτερο Lockdown αυτή στιγμή και όλες οι εκτιμήσεις δυστυχώς κάνουν λόγο και για τρίτο κύμα μετά το Γενάρη, ο κόσμος έχει μείνει κάποιους μήνες στα σπίτια του.

(Συνέχεια ομιλίας κ. ΚΩΝΣΤΑΝΤΙΝΟΥ ΧΗΤΑ, Ειδικού Αγορητή της Ελληνικής Λύσης)

Η λύση, λοιπόν, που προκρίνουμε και προτείνουμε ως Ελληνική Λύση, είναι να μη μεταφερθεί η πληρωμή των τελών κυκλοφορίας, γιατί ένας που δεν έχει να πληρώσει τώρα πολύ πιθανό να μην έχει να πληρώσει και σε δύο μήνες. Αλλά, τι; Τους μήνες, λοιπόν, που τον υποχρέωσε η πολιτεία και οι συνθήκες να μείνει μέσα στο σπίτι του να μην πληρώσει τέλη κυκλοφορίας. Δηλαδή, για τρεις, τέσσερις μήνες να μην πληρωθούν και να πάει ανάλογα το ποσό. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε, κ. Χήτα.

Το λόγο έχει ο Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Σας ευχαριστώ, κύριε Πρόεδρε. Λέγομαι Λογιάδης Γιώργος, Βουλευτής Ηρακλείου Κρήτης, με το ΜέΡΑ25, οικονομολόγος και επιχειρηματίας, να σας ευχαριστήσω όλους και τον καθένα ξεχωριστά για τις διευκρινιστικές σας τοποθετήσεις.

Θα ήθελα να κάνω πολλές ερωτήσεις στον καθένα, αλλά για την οικονομία θα περιοριστώ σε τέσσερις. Κύριε Μπουκαλάκη, κύριε Πλοίαρχε, κύριε Διευθυντά, θα ήθελα να σας ρωτήσω, αρκούν τα πληρώματα, τα στελέχη και η στελέχωση του Λιμενικού για το έργο, το οποίο κάνετε; Πέρα από τα στελέχη, υπάρχουν και τα απαραίτητα μέσα για αυτό το έργο; Κύριε Μπουκαλάκη, κύριε Πλοίαρχε, να σας συγχαρώ για το έργο σας. Το Λιμενικό κάνει ένα τεράστιο έργο υπό δύσκολες συνθήκες. Είμαστε μία χώρα με πιο πολλή θάλασσα απ’ ότι στεριά, με τεράστια θαλάσσια σύνορα.

Η ερώτησή μου στον κ. Κιούση, είναι πιο πολύ γνώσης. Έχουμε ηλεκτρικά αυτοκίνητα ή αυτοκίνητα με υδρογόνο, θα μπορούσε υπάρχει και εκεί λαθρεμπόριο;

Η τρίτη μου ερώτηση είναι προς τον κ. Σκούρα. Ως Κρητικός, είμαι και ξενοδόχος, καταναλώνουμε κορυφαίο ελληνικό κρασί. Δεν είναι θέμα λαθρεμπορίου είναι πιο πολύ θέματα εσόδων. Πώς θα μπορέσουμε τα ελληνικά μας προϊόντα, το φοβερό ελληνικό κρασί, το οποίο παράγουμε και καταναλώνουμε εδώ στην Ελλάδα από την Μινωική ουσιαστικά εποχή, να το πουλήσουμε σε πολύ μεγαλύτερη τιμή και για τους επιχειρηματίες και για τους παραγωγούς κρασιού και για το για έσοδα για το κράτος;

Η τελευταία μου ερώτηση είναι προς τον κ. Τριμπόνια. Μας είπατε ότι χρειάζεστε προσωπικό. Έχετε, όμως, τα απαραίτητα, τα κατάλληλα, τα επαρκή τεχνικά και υλικά μέσα για το τεράστιο έργο που κάνετε;

Συγχαρητήρια σε όλους . Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε και εμείς.

Το λόγο έχει ο Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Να χαιρετίσω και εγώ την παρουσία όλων των φορέων στη σημερινή συζήτηση, τη γενική τους θέση, τοποθέτηση και στάση, οπού σήμερα παρουσίασαν, ώστε να δημιουργηθεί ένα κοινό μέτωπο κράτους και επιχειρηματιών, για να αντιμετωπιστεί το λαθρεμπόριο. Και το λέω αυτό, γιατί; Γιατί πολλές φορές παρατηρούμε και απευθύνω την ερώτηση σε όλους. Πόσοι από τους φορείς έχουν τη διάθεση να συνεργαστούν με το κράτος και με τις υπηρεσίες για την αντιμετώπιση του λαθρεμπορίου; Αυτό που σήμερα επισήμαναν και στηλίτευσε όλοι, γιατί στην πραγματικότητα πολλές φορές παρατηρούμε εκπρόσωποι διαφόρων φορέων, όταν διαπιστώνεται κάποια παράβαση «να τρέχουν και να στηρίζουν τους παραβάτες». Άρα, ένα θέμα είναι αυτό και απευθύνεται σε όλους. Πόση διάθεση υπάρχει και έχουν οι φορείς, οι προσωπικών των διάφορων τάξεων ή αυτών των συγκεκριμένων που συζητάμε σήμερα, να συνεργαστούν με τις υπηρεσίες, για να περιορίσουν το φαινόμενο του λαθρεμπορίου, που στην ουσία πλήττει και τους ίδιους;

Θέλω να κάνω μία διευκρίνιση από τον κ. Μπενόπουλο. Τι ακριβώς εννοούσε όσον αφορά την εισαγωγή και στη συνέχεια την εξαγωγή του καφέ, γιατί δεν ήταν καλός ο ήχος.

Όσον αφορά τα θέματα του τελωνείου, που ανέφερα ο Πρόεδρος, αναφέρθηκε στην εισήγησή μου για το ξενοδοχειακό πρόβλημα, αλλά ας μην το επικεντρώνουμε μόνο εκεί. Δεν είναι μόνο πρόβλημα στελεχιακό, είναι και άλλοι παράγοντες που επηρεάζουν την απόδοση και την αντιμετώπιση γενικώς των προβλημάτων που έχει η τελωνειακή υπηρεσία, αλλά και οι διωκτικές υπηρεσίες.

Ένα ερώτημα προς τον κ. Κιουρτζή. Είχε πει στην τοποθέτησή του, ότι το σύστημα εισροών- εκροών έχει σπάσει. Τι εννοεί;

Ευχαριστώ κύριε Πρόεδρε

**ΣΤΑΥΡΟΣ ΚΑΛΟΓΙΑΝΗΣ (Πρόεδρος της Επιτροπής) :** Κι εμείς ευχαριστούμε.

Περνάμε και πάλι στους φορείς. Ξεκινάμε με τον κ. Τριμπόνια. Κύριε Τριμπόνια, έχουν απευθυνθεί σε εσάς σχεδόν όλοι οι εισηγητές των κομμάτων, ο κ. Αναστασιάδης, ο κ. Λογιάδης, ο κ. Αλεξιάδης, η κυρία Κομνηνάκα.

Παρακαλώ πολύ έχετε το λόγο.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων Ελλάδος (Ο.Τ.Υ.Ε.)) :** Σας ευχαριστώ πολύ.

Θα ήθελα να τονίσω σχετικά με το προσωπικό, ότι αυτή τη στιγμή στο Τελωνείο υπηρετούμε, εργαζόμαστε, περίπου, 2.100, εκ των οποίων οι μάχιμοι, δηλαδή, στις περιφερειακές μονάδες και στις εθνικές, είναι λιγότεροι από 1.000, γιατί κάποιοι είναι σε κάποιες σημαντικές διευθύνσεις, κάποιοι παραμένουν στο ΣΔΟΕ κ.λπ..

Το προσωπικό αυτό, είναι πάρα πολύ λίγο για να ανταποκριθεί στις μεγάλες απαιτήσεις της χώρας μας, αλλά και της κοινότητας, διότι εμείς σε ένα μεγάλο βαθμό, ίσως στο μεγαλύτερο, καλύπτουμε και τις κοινοτικές ανάγκες. Πέρα από το προσωπικό που είναι ελάχιστο και ζητάμε να προσληφθούν καινούργιοι συνάδελφοι, με την διαδικασία των προσλήψεων, έστω και κατ’ εξαίρεση - τουλάχιστον αυτοί οι 270 που έχουν εγκριθεί από το νομοσχέδιο τότε, για την αντιμετώπιση των προβλημάτων του Grexit - πιστεύω, ότι υπάρχει και μεγάλο έλλειμμα στη διαδικασία ενίσχυσης με διάφορα μέσα ελέγχου. Δεν είμαστε σε αρκετά ικανοποιητικό στάδιο. Τώρα γίνεται μία προσπάθεια, αλλά είμαστε πάρα πολύ πίσω. Επίσης, απαιτείται και μια εκπαίδευση του προσωπικού, ώστε να προσαρμοστεί στα νέα δεδομένα, ελεγκτικά καθήκοντα, κυρίως, ελέγχους εκ των υστέρων, που θέλει, κυρίως η Ευρώπη, κυρίως η Ευρωπαϊκή Ένωση, αλλά και η χώρα μας.

Σχετικά με το Τελωνείο Κήπων, που με ρώτησε ο κύριος Αλεξιάδης. Στο Τελωνείο Κήπων, αυτή τη στιγμή, υπηρετούν 52 συνάδελφοι. Μη ξεχνάμε ότι το 2010 είχε 21 συναδέλφους, γιατί τότε υπήρχε μεγάλη καμπή όσων υπηρετούσαμε στην Τελωνειακή Υπηρεσία. Το αντίστοιχο Τελωνείο της Τουρκίας, είχε πάντοτε από 120 ως 140 τελωνειακούς υπαλλήλους. Αλλά το βασικότερο είναι οι δομές. Είναι διαφορετικές δομές στο Τελωνείο Κήπων, που είναι η κεντρική πύλη εισόδου στην Κοινότητα, οι κτιριακές υποδομές τα μέσα ελέγχου. Τώρα, πρόσφατα, τοποθετήθηκε X-ray για τον έλεγχο των κοντέινερ, κυρίως……………………………..

Σχετικά με το άρθρο 159, είναι γεγονός, ότι εμείς έχουμε κάνει μια προσπάθεια εδώ και περίπου 15 χρόνια, να καταργηθεί. Δεν έχει καταργηθεί. Έχουν γίνει κατά καιρούς προτάσεις για τροπολογία της διάταξης αυτής. Είναι μια διάταξη, ουσιαστικά, που ισοπεδώνει τα πάντα. Εμείς, λέμε ναι, να ισχύσει ο Κώδικας των Δημοσίων Υπαλλήλων, να αυστηροποιηθεί, να είναι ενιαίος, αλλά δεν μπορεί κάποιος, βάσει αυτής της διάταξης, για ένα κιλό φέτα ή για δύο κιλά, να βρίσκεται εκτός υπηρεσίας 4 και 5 χρόνια -γιατί τόσο κάνει η διαδικασία θα ολοκληρωθεί, τουλάχιστον, στο ποινικό μέρος - και να ταλαιπωρείται ο ίδιος, να απαξιώνεται αυτός, η οικογένειά του και κυρίως, να τον χάνει η Υπηρεσία. Γι’ αυτό θέλουμε μια παρέμβαση σε αυτό το νομοσχέδιο, να λυθεί ή να καταργηθεί ή μια παρέμβαση, να μπει ένα όριο, όπως προηγούμενες τροπολογίες, που έχουν τοποθετηθεί ειδικότερα, αλλά να φύγουμε από αυτούς που τιμωρούνται άδικα.

Επιπρόσθετα, οι έλεγχοι τονίζω, είναι δειγματοληπτικοί. Η Υπηρεσία είναι υποχρεωμένη να προσαρμοστεί στο Κοινοτικό Δίκαιο. Σε λίγο καιρό θα έχουμε κεντρικό τελωνισμό και πρέπει η χώρα να ετοιμαστεί, με μέσα κυρίως ελέγχου και με δυνατότητες αναβάθμισης του πληροφοριακού συστήματος, γιατί είναι κρίμα να χάνονται έσοδα στη συνέχεια.

Επίσης, θα ήθελα θέλω να πω ότι χρειάζεται ουσιαστικά πολιτική βούληση για να αντιμετωπιστεί το λαθρεμπόριο και παρεμβάσεις άμεσες. Αν δεν μπορούμε με τα προτεινόμενα να το «χτυπήσουμε», να πάμε ριζικά. Υπάρχει διαδικασία είτε των ενιαίων συντελεστών, φυσικά της μείωσης αυτών, επιβάλλεται, της ενίσχυσης των νοικοκυριών με έμμεσο ή με άμεσο τρόπο, αλλά έτσι πραγματικά θα έχουμε μία παρέμβαση ουσιαστική. Θα αυξηθούν σημαντικά τα έσοδα του δημοσίου, θα μπορεί η πολιτεία να ενισχύει τις χαμηλότερες κατηγορίες και αυτές που αδικούνται, ίσως μέσα από την αύξηση αυτή, αλλά ουσιαστικά θα έχουμε μια ουσιαστική αντιμετώπιση. Επιπρόσθετα, να βάλει και ατομική ευθύνη στην κάθε εταιρεία που διακινεί εμπόρευμα δεν μπορεί όλη η ευθύνη να μεταφέρεται μέσω της πολιτείας στην τελωνειακή υπηρεσία. Πρέπει ο καθένας να αναλάβει την ευθύνη της διακίνησης από την αρχή ως το τέλος. Το πρόβλημα είναι αυτό, αυτή τη στιγμή, πρέπει να ξεκινήσουμε να ελέγχουμε από την αρχή της διακίνησης του προϊόντος μέχρι το τέλος και πιστεύω, έτσι θα περιοριστεί σημαντικά το λαθρεμπόριο.

Θα πω, κάτι που το επαναλαμβάνω διαρκώς, ότι οι ποινές είναι εξοντωτικές και δεν είναι διαβαθμισμένες και δεν ξέρω τι θα φέρει η κάθε Υπουργική Απόφαση. Γίνονται και λάθη και παραλείψεις πολλές φορές σε μικρά δείγματα της διακίνησης, ίσως από αμέλεια, μην εξοντώνουμε με τους πάντες και τα πάντα, να εξοντώσουμε αυτούς που πραγματικά έχουν την ευθύνη και που προγραμματισμένα, οργανωμένα λειτουργούν. Θέλω να ξέρετε ότι το μεγάλο λαθρεμπόριο ουσιαστικά αυτοί που το κάνουν κρύβονται πίσω από πρόσωπα που δεν έχουν καμία δυνατότητα απλά για να πληρώσουν το τίμημα της φυλακής, δηλαδή, είναι κρίμα. Άρα, ένας εξορθολογισμός πρόστιμων πρέπει να υπάρχει και ο εξορθολογισμός αυτών και του ειδικού φόρου κατανάλωσης πρέπει να φαίνεται μέσα στο νομοσχέδιο και να μην υπάρχει η δυνατότητα στον καθένα να το επιλέγει κατά το δοκούν ή με κριτήρια διαφορετικά.

Χρειάζεται ένας ουσιαστικός διάλογος, μην ξαφνιάζουμε τους συναδέλφους, τους συμπολίτες μας σε αυτή τη δεινή κατάσταση που βρίσκεται η χώρα λόγω πανδημίας.

Θα ήθελα να ευχηθώ σε όλους δύναμη και περαστικά σε όλους γιατί και εμείς έχουμε πάρα πολλά κρούσματα και όλοι μαζί μπορούμε να τα καταφέρουμε, αρκεί να εντοπίζουμε το πρόβλημα και να το λύνουμε, να μην το μεταφέρουμε μέσω των υπουργικών αποφάσεων ή των κοινών υπουργικών αποφάσεων για το μέλλον.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε πολύ τον κύριο Πρόεδρο, θα περάσουμε στον κ. Κιουρτζή, στον οποίο απευθύνθηκε ο κύριος Αναστασιάδης, παρακαλώ θερμά να τηρείτε το τρίλεπτο.

Το λόγο έχει ο κ. Κιουρτζής.

**ΘΕΜΙΣΤΟΚΛΗΣ ΚΙΟΥΡΤΖΗΣ(Πρόεδρος της Ένωσης Πρατηριούχων Υγρών Καυσίμων):**

Θα ήθελα να ευχαριστήσω τον κ. Αναστασιάδη, για την επισήμανση που έκανε, τον συντοπίτη μου και αξιόλογο κ. Βουλευτή και θέλω να του πω ότι εδώ και οι τρεις συνάδελφοι, οι οποίοι εκπροσωπούμε εδώ τον κλάδο των βενζινοπωλών, είπαμε ότι θέλουμε τη νομιμότητα στην αγορά διότι πιστεύουμε ότι έτσι μόνο θα επιβιώσουν οι επιχειρήσεις μας. Έσπασε το σύστημα των εισροών και εκροών κ. Αναστασιάδη και δεν είναι τώρα αυτό, είναι πάρα πολύ καιρό και θεωρώ ότι μαζί με εμένα, που δεν θεωρώ τον εαυτό μου ότι έχει την πρωτοκαθεδρία, οι συνάδελφοι μου όλοι έχουν τοποθετηθεί απέναντι στις κυβερνήσεις, όχι μόνο τώρα, αλλά και πριν και πιο πριν και έχουμε δώσει το στίγμα για το τι πρέπει να γίνει. Δεν ανακαλύψαμε την Αμερική, το σύστημα εισροών εκροών έχει σπάσει, αλλιώς δεν μπορούν να διακινηθούν καύσιμα νοθευμένα, παράνομα και κλεμμένα μέσα από το πρατήριο. Και σας είπαμε ότι όλα αυτά τα καύσιμα μεταφέρονται, που πρέπει είναι συμμέτοχοι στην παρανομία και οι μεταφορείς, όταν, λοιπόν, είναι συμμέτοχοι στην παρανομία οι μεταφορείς πρέπει να έχουν τις ίδιες εξοντωτικές ποινές, όπως ζητάμε εμείς για το δικό μας το επάγγελμα. Δεν θεωρούμε συναδέλφους αυτούς οι οποίοι κλέβουν και μας κλέβουν και κλέβουν και τον καταναλωτή και κλέβουν τη δουλειά μας και μένουμε εμείς χωρίς δουλειά.

Θέλω να απαντήσω και στον κύριο Κεγκέρογλου, ο οποίος τοποθετήθηκε πάρα πολύ σωστά, γιατί είπε ότι: «250 εκατομμύρια ποινές, 15 εκατομμύρια μόνο εισπράχθηκαν». Σωστά τοποθετήστε, κ. Κεγκέρογλου. Ξέρετε γιατί γίνεται αυτό; Όπως είπαμε διαχρονικά και λέμε εμείς όλοι ότι υπάρχουν αχυράνθρωποι μπροστά στα πρατήρια, οι οποίοι εκ προοιμίου δεν θα πληρώσουν και γνωρίζουν το πρόστιμο, γι’ αυτό. Επειδή τα πρόστιμα είναι κοστολογημένα και κάποιος που θα κλέψει 100.000 ευρώ ξέρει ότι αν το πιάσουν, σε οποιαδήποτε περίπτωση θα πληρώσει μόνο τα 10 χιλιάρικα, λέει ότι: «Με συμφέρει να κάνω αυτό». Αυτή είναι η αλήθεια. Δεν ανακαλύψαμε την Αμερική και δεν θεωρώ, όπως είπε ο κύριος Τριμπόνιας ότι: «Πρέπει να αυξάνουμε συνέχεια τους ειδικούς φόρους». Αν θέλετε να τους εξομοιώσετε πρέπει να τους μειώσετε, γιατί υπάρχει και αυτή η λύση της εξομοίωσης, προς τα κάτω και όχι προς τα πάνω. Δεν είναι δυνατόν όταν έχουμε ένα ευρώ φόρους στη βενζίνη, που σημαίνει 35.000 χιλιάδες ευρώ στο βυτίο, το κλεμμένο ή το λαθραίο, να πάει να ανταγωνιστεί ένας πρατηριούχος που βγάζει πέντε λεπτά το λίτρο ή τρία λεπτά το λίτρο.

Ως εκ τούτου, θα πρέπει μαζί όλοι, μαζί όλοι το τονίζω, γιατί είμαστε όλοι μαζί οι πρατηριούχοι, οι οικογενειάρχες πρατηριούχοι, απέναντι στη λαθρεμπορία, απέναντι στο κλεμμένο, απέναντι στον νοθευμένο. Είναι μία πραγματικότητα, η οποία υπάρχει διαχρονικά. Κανείς μας, έστω και αν δεν συμφωνούμε μεταξύ μας σε μια τάξη, το μόνο πράγμα που συμφωνούμε ότι θέλουμε να επιβιώσουμε με τον περιορισμό, αν όχι την πάταξη, του λαθρεμπορίου και της παραβατικότητας. Αυτή είναι η αλήθεια. Είμαστε κοντά σας, κ. Αναστασιάδη, όχι μόνο τώρα. Ήμασταν πάντα κοντά σας στην οποιαδήποτε κυβέρνηση και μπορείτε να ρωτήσετε και τον κ. Βεσυρόπουλος, να ρωτήσετε τις ελεγκτικές αρχές ότι έχουμε κάνει, όλοι μας, πάρα πολλές προτάσεις. Ικετεύουμε να σωθούμε. Πως αλλιώς να το πούμε; Είμαστε συνέταιροι. Εσείς θα κερδίσετε 300, 400, 500 εκατομμύρια και εμείς θα κερδίσουμε την επιβίωσή μας. Οι οικογενειάρχες πρατηριούχοι δεν αντέχουν. Αν το καταλαβαίνετε έχει καλώς.

Σας ζητήσαμε να μην αστοχήσει, εκ νέου, το νομοσχέδιο, το οποίο πράγματι κινείται προς τη σωστή κατεύθυνση. Όλοι είμαστε εδώ. Θέλουμε την εξυγίανση της αγοράς, όχι μόνο τώρα. Διατείνεστε ότι χάνουμε εκατομμύρια, αλλά δεν κάνετε ποτέ τίποτα. Αυτή είναι η αλήθεια και για αυτό, κ. Κεγκέρογλου, θέλουμε να κλείνει το πρατήριο. Γιατί όταν τον πιάσουν, δεν θα πληρώσει αυτός το πρόστιμο που θα του βάλουν. Αν όμως κλείσει και μπει μια ταμπέλα, όπως μπαίνει στην καφετέρια, «Κλειστό λόγω λαθρεμπορίας», «νοθείας» ή οτιδήποτε άλλο θα δείτε τώρα και θα βλέπει ο καταναλωτής, ο οποίος πήρε νοθευμένο καύσιμο ότι αυτός ο ληστής, ο οποίος πουλούσε φτηνά, γιατί όποιος πουλάει φτηνά δεν κλέβει, αλλά ο κλέφτης σίγουρα πουλάει φθηνά, αυτή είναι η αλήθεια, θα καταλάβει ο καταναλωτής που λέει τον υγιή πρατηριούχο, που θέλει να έχει ένα περιθώριο κέρδους: «Σωστό, για να επιβιώσει και να πληρώσει το προσωπικό του», ότι δεν ήταν αυτός ο κλέφτης που πουλούσε ακριβά.

Θέλω να πω ότι αυτό εδώ το κομμάτι, διαχρονικά από την πολιτεία, «πατρονάρεται», και το λέω έτσι, από το παρατηρητήριο τιμών. Έχουμε βάλει και βλέπουμε τιμές, οι οποίες είναι κάτω του κόστους λειτουργίας. Μα δεν συγκινείται κανένας επιτέλους; Δεν είμαστε χαζοί όλοι, οι οποίοι προσπαθούμε να προσανατολίσουμε την κεντρική διοίκηση, τις ελεγκτικές αρχές, την πολιτεία και να πούμε ότι: «Ελάτε μαζί μας να δούμε ποιο είναι».

Το μεγάλο ψάρι, να σας πω, στο τέλος σε ότι αφορά τη διακίνηση των καυσίμων εντός της χώρας, περνάει από το πρατήριο και από τις δεξαμενές, εν μέρει, του πετρελαίου θέρμανσης. Διότι βλέπουμε ναυτιλιακό καύσιμο να διοχετεύεται στην αγορά ως πετρέλαιο θέρμανσης. Πώς να το ανταγωνιστώ εγώ αυτό, που σήμερα το ναυτιλιακό πετρέλαιο έχει 29 λεπτά και οι φόροι είναι 35 λεπτά μόνο; Δεν μπορώ. Άρα, συνεπώς, πρέπει να μας σώσετε. Εσείς πρέπει να μας σώσετε, κύριε Αναστασιάδη, και είμαστε μέτοχοι. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς. Το λόγο έχει ο κ. Μπενόπουλος.

**ΓΙΑΝΝΟΣ ΜΠΕΝΟΠΟΥΛΟΣ (Πρόεδρος της Ελληνικής Ένωσης Καφέ):** Ευχαριστώ. Πολύ σύντομα, δύο παρατηρήσεις θέλω να κάνω. Σε ότι αφορά το ύψος του ειδικού φόρου. Πράγματι είναι στα 3 ευρώ το κιλό. Σημειώστε ότι αυτό μπορεί να φτάσει το 50% έως και το 100% του κόστους κτήσης του προϊόντος, άρα αντιλαμβάνεστε ότι είναι δυσθεόρατη η επιβάρυνση από τον ειδικό φόρο και, προφανώς, δημιουργεί τεράστιο κίνητρο για λαθρεμπορία.

Προφανώς, δημιουργεί τεράστιο κίνητρο για λαθρεμπορία. Αν σε αυτό προσθέσετε και το ΦΠΑ, διότι είναι βέβαιο ότι όποιος εισάγει λαθραία δεν έχει τη διαδικασία ΦΠΑ, τότε καταλαβαίνετε για τι πράγμα συζητάμε. Σε ό,τι αφορά την ερώτηση έγινε για τις εξαγωγές, στην πραγματικότητα ο ειδικός φόρος κατανάλωσης είναι φόρος εισαγωγής και επιβαρύνει την πρώτη ύλη. Δεν προβλέφθηκε στον αρχικό νόμο ή δυνατότητα να επιστρέφεται αυτό το κόστος στις εταιρείες οι οποίες εισάγουν πρώτη ύλη, κάνουν επεξεργασία στην Ελλάδα και επανεξάγουν το τελικό προϊόν, με αποτέλεσμα αυτό το κόστος να επιβαρύνει τα προϊόντα προς εξαγωγή και να τα καθιστά μη ανταγωνιστικά σε όλες τις υπόλοιπες χώρες, οι οποίες δεν έχουν τέτοιο ειδικό φόρο κατανάλωσης. Άρα, τουλάχιστον η επιστροφή του φόρου για τις ποσότητες οι οποίες εξάγονται μέσα από συγκεκριμένες διαδικασίες, είναι απαραίτητη προϋπόθεση για την επιβίωση των εταιριών που έχουν καταφέρει να έχουν όποια εξαγωγική δραστηριότητα.

Τέλος, θέλω να επαναφέρω, επειδή προκύπτει σαφώς από τη συζήτηση, ότι οι άνθρωποι της αγοράς έχουμε μία πολύ καθαρή εικόνα των λεπτομερειών που προκύπτουν από τους ειδικούς φόρους κατανάλωσης και τη λαθρεμπορία, την πρότασή μας για τη σύσταση αυτής της μόνιμης γνωμοδοτικής επιτροπής υπό το ΣΕΚ και πιστεύω ότι όλοι οι θεσμικοί φορείς μπορούν να παρέχουν σημαντικότατες και συνεχείς πληροφορίες για την καλύτερη λειτουργία του ΣΕΚ και την πάταξη του λαθρεμπορίου. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Περνάμε στον κύριο Ιακώβου, στον οποίο απευθύνθηκε ο κύριος Αλεξιάδης, σε ό,τι αφορά τα καπνικά προϊόντα.

**ΚΩΝΣΤΑΝΤΙΝΟΣ ΙΑΚΩΒΟΥ (Πρόεδρος των Εμπόρων Καπνικών Προϊόντων Βορείου Ελλάδος)**: Αναφέρθηκε κύριος Αλεξιάδης ποιοι εκπροσωπούνται από τους φορείς για τα περίπτερα και ψιλικατζίδικα. Είμαι Πρόεδρος της Ένωσης Καπνοπωλών και Περιπτέρων Μακεδονίας. Το σωματείο είναι νόμιμο. Υπάγεται στο δευτεροβάθμιο όργανο, στην Ομοσπονδία Επαγγελματιών και Εμπόρων Νομού Θεσσαλονίκης, στο οποίο είμαι Πρόεδρος και σε αυτό και όλη αυτή η νομιμότητα προσδιορίζεται και στη ΓΣΕΒΕΕ. Πρόεδρος είναι ο κ. Καββαθάς και υπάρχουν μέσα στους φορείς άνθρωποι που έχουμε κάνει στη ΓΣΕΒΕΕ και σε επιμελητήρια και γνωρίζουμε. Κάνω αγώνα πάντα, χρόνια ολόκληρα, για το τελικό σημείο πώλησης και για όλη την αλυσίδα, να μπορέσουμε να είμαστε δυνατοί και μακροπρόθεσμοι.

Επειδή προηγουμένως είχα μια δυσκολία στη φωνή, στην εισήγησή μου να σημειώσω κάτι και θα συνεχίσω με τον κύριο Αλεξιάδη για τη δεύτερη ερώτηση που έκανε. Είχα πει ότι ούτε η μείωση, αλλά ούτε και οι υπερβολικές αυξήσεις της φορολογίας θα φέρουν έσοδα στα ταμεία. Φαίνεται πως αυτό το διάστημα υπάρχει μια σταθερότητα και φαίνεται ότι πάμε καλά και ειδικά σε ένα περιβάλλον ύφεσης. Γιατί τώρα με την πανδημία που έχουμε, η δική μου προσωπική άποψη είναι ότι και τα επόμενα πέντε χρόνια θα έχουμε μια ύφεση σαν την οικονομική κρίση που περάσαμε.

Από εκεί και πέρα, για τα λαθραία τσιγάρα, που είπε ο κ. Αλεξιάδης για την ταινία, θα του θυμίσω ότι έκανα πολλές παρεμβάσεις για το λαθρεμπόριο και στην προηγούμενη Κυβέρνηση και είχα αναφερθεί λεπτομερώς, ότι η ταινία είναι στα νόμιμα τσιγάρα. Τα παράνομα τσιγάρα και τα λαθραία δεν έχουν ταινία και δεν ξέρουμε τι γίνεται εκεί πέρα. Δεν μπορούμε να το ελέγξουμε. Θυμάμαι τότε που λέγαμε ότι, επειδή θα βάλουν την καινούργια ταινία, θα μπορέσουμε να ελέγξουμε το λαθρεμπόριο. Έλεγα εγώ ότι αυτό δεν μπορείς να το ελέγξεις αν δεν υπάρχει μια πολιτική βούληση και να δείξουμε ότι, ακόμα και η συνεργασία του Δημοσίου με τους φορείς και τους ιδιώτες, να υπάρχει αυτή η πολιτική βούληση και άμεση εφαρμογή των υπουργικών αποφάσεων. Να μην περιμένουν οι ελεγκτικές και οι διωκτικές αρχές τη διευκρινιστική της κάθε υπουργικής απόφασης για να πει ο διευθυντής αν μπορεί να γίνει ή όχι.

Θέλω να πω, στον κ. Αλεξιάδη, με βεβαιότητα, ότι το λαθραίο τσιγάρο πρέπει να καταπολεμηθεί άμεσα. Και το ξέρετε όλοι σας, ασχολείστε χρόνια με τα πολιτικά και θα πρέπει να γίνει, όχι άμεσα, έπρεπε να γίνει χθες. Ελπίζω να δούμε κάτι καλύτερο στο μέλλον.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κόλλιας. Σας έχει ρωτήσει ο κ. Αλεξιάδης ειδικότερα και αν έχετε δει την τροπολογία που έχει κατατεθεί από την πλευρά του, παρακαλούμε πολύ, να απαντήσετε και σε αυτό.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (ΟΕΕ)):** Βεβαίως, την είδα την τροπολογία, από το δελτίο τύπου το οποίο έχει βγει, δεν μπόρεσα να το βρω στον site της Βουλής, αλλά την έχω δει την τροπολογία. Βλέποντας και τις ημερομηνίες τις οποίες έχουν βάλει στην εν λόγω τροπολογία, νομίζω, ότι καλυπτόμαστε επαρκώς, επομένως, θα σταματήσει αυτή η ροή προστίμων που υπάρχει τώρα από τις εφορίες προς φυσικά και νομικά πρόσωπα, προς νομικά πρόσωπα αλλά και ελεύθερους επαγγελματίες φροντιστές, οι οποίοι παίρνουν αυτά τα πρόστιμα, γιατί τότε υπήρξε αυτή η προφορική παράταση και έπρεπε να δοθεί λύση και υπό αυτή την έννοια, είμαστε πιο συγκαλυμμένοι και τον ευχαριστούμε πολύ γι' αυτό.

Με την ευκαιρία που δίνεται, θέλω να θέσω και το θέμα με την άλλη τροπολογία, που επίσης είναι πάρα πολύ σημαντική, γιατί κινδυνεύουν με μεγάλα πρόστιμα. Διότι εδώ, κινδυνεύουν με μεγάλα πρόστιμα φυσικά και νομικά πρόσωπα, εάν ο λογιστής τους νοσήσει από κορονοϊό και χάσει προθεσμίες που πρέπει να υποβληθούν για τον πελάτη του συγκεκριμένα πράγματα. Εκεί μπορεί να πέσουν πολλά πρόστιμα, γιατί δεν υπάρχει καμία πρόνοια για τη περίπτωση αυτή, λόγους ανωτέρας βίας δηλαδή. Και πρέπει, με τροπολογία, την οποία απέστειλε το Οικονομικό Επιμελητήριο και στην πολιτική ηγεσία και σε βουλευτές, να μεριμνήσουν, ούτως ώστε να υπάρξει αυτή η διάταξη και να ψηφιστεί, ότι σε περίπτωση που ο λογιστής φοροτεχνικός νοσήσει από κορονοϊό, αποδεδειγμένα, να πάρουν μία παράταση 30 ημερών όλες οι προθεσμίες των πελατών του για το συγκεκριμένο χρονικό διάστημα. Νομίζουμε, ότι είναι απολύτως δίκαιο και πρέπει η Βουλή να νομοθετήσει γι' αυτό.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σε ότι αφορά την τροπολογία που κατέθεσε ο κύριος συνάδελφος από τον ΣΥ.ΡΙΖ.Α., ο κ. Αλεξιάδης, να σας πω, ότι οι βουλευτικές τροπολογίες δεν αναρτώνται στην ιστοσελίδα της Βουλής. Μπορεί, όμως, ο κ. Αλεξιάδης, να περάσει το κείμενο, να έχει το Οικονομικό Επιμελητήριο το πλήρες κείμενο της τροπολογίας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (ΟΕΕ)):** Την έχουμε πάρει ήδη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σε ότι αφορά την άλλη ρύθμιση στην οποία αναφέρεστε και από την πλευρά τη δική μου, παρακαλώ πολύ, τον κ. Υπουργό, να το δει θετικά, είναι ένα θέμα, το έχετε θέσει, κ. Πρόεδρε, ως Οικονομικό Επιμελητήριο, μας το θέτουν και πολλοί λογιστές, είναι ένα εύλογο αίτημα και παρακαλώ, από την πλευρά μου και εγώ, τον κ. Υπουργό, να το δει θετικά. Το γνωρίζει εξάλλου σε βάθος, έχει πλήρη εικόνα για το θέμα.

Το λόγο έχει ο κ. Μαστροκώστας, στον οποίο απευθύνθηκε ο κ. Αλεξιάδης, για τα καπνικά προϊόντα και για την ταινία ασφαλείας.

**ΓΙΑΝΝΗΣ ΜΑΣΤΡΟΚΩΣΤΑΣ (Πρόεδρος της Προστασίας Πνευματικών Δικαιωμάτων Ελληνοαμερικανικού Εμπορικού Επιμελητηρίου):** Έχω κρατήσει δύο σημεία, το σημείο της συνεργασίας και για τις τιμές ασφαλείας. Για το θέμα της συνεργασίας, αυτό που ανέφερα, είναι, ότι η συνεργασία υπάρχει, υπήρξε και πρέπει να υπάρξει με ακόμα μεγαλύτερη ένταση. Βρισκόμαστε σήμερα εδώ πολλοί εκπρόσωποι φορέων, όλο αυτό που κάνουμε είναι συνεργασία, γιατί είναι ένα θέμα, το οποίο, προφανώς, μας απασχολεί όλους, απασχολεί όλη τη κοινωνία.

Αυτό που είπα είναι ότι χρειάζεται ακόμα περισσότερη σημασία όλων μας μαζί. Αναφέρθηκε, προηγουμένως, από κάποιον άλλον ομιλητή, και μεταξύ των ελεγκτικών φορέων και μεταξύ του δημοσίου και του ιδιωτικού τομέα, αλλά και εκτός από τα στενά σύνορα της Ελλάδας. Μιλάμε για ένα παγκόσμιο πρόβλημα. Μπορώ να σας αναφέρω ότι, χαρακτηριστικά, ένα κοντέινερ, από την Κίνα για να πάει σε λιμάνι της Ευρώπης, χρειάζεται περίπου 1.200 δολάρια και το κόστος των παράνομων αγαθών, που θα έχει μέσα, ξεπερνάει τα 2 ή 3 εκατομμύρια ευρώ. Άρα, καταλαβαίνουμε τα κίνητρα που υπάρχουν από πίσω.

Για τα καπνικά που αναφέρατε, η Ελλάδα έχει γίνει πλέον χώρα παραγωγής παράνομων τσιγάρων. Οπότε, είναι κάτι, το οποίο –νομίζω- απασχολεί όλους τους ανθρώπους του κλάδου των καπνικών.

Στο σημείο της ταινίας ασφαλείας. Ταινία ασφαλείας είναι αυτή που έχουν τα νόμιμα πακέτα. Λοιπόν, το 2016, σύμφωνα με την Ευρωπαϊκή Οδηγία, στα άρθρα 15 και 16, για την ιχνηλασιμότητα, άλλαξαν τα χαρακτηριστικά στις ταινίες ασφαλείας, σε όλες τις χώρες της Ευρωπαϊκής Ένωσης. Είναι κάτι που κάθε χώρα, κράτος μέλος της Ευρώπης, εντός ενός έτους, έπρεπε να έχει εναρμονιστεί με τις απαιτήσεις. Τις ταινίες ασφαλείας τις έχουν τα νόμιμα προϊόντα. Τα παράνομα προϊόντα που, δυστυχώς, υπάρχουν στην αγορά, προφανώς –εκτός από άλλα χαρακτηριστικά– δεν φέρουν αυτές τις ταινίες.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κύριο Μαστροκώστα. Το λόγο έχει ο κ. Βασιλάκης. Κύριε Βασιλάκη, πολλοί συνάδελφοι απευθύνθηκαν σε εσάς, κυρίως για τα τέλη κυκλοφορίας. Παρακαλώ πολύ για την άποψή σας.

**ΓΕΩΡΓΙΟΣ ΒΑΣΙΛΑΚΗΣ (Πρόεδρος του Δ.Σ. του Συνδέσμου Εισαγωγέων Αντιπροσώπων Αυτοκινήτων και Δικύκλων (ΣΕΑΑ):** Ευχαριστώ, κύριε Πρόεδρε.

Για τα τέλη κυκλοφορίας. Εκφράστηκε η άποψη αν έχουμε προτείνει εμείς ή αν προτίθεται η πολιτεία να μην επιβαρύνει τους πολίτες με τέλη κυκλοφορίας για τους μήνες του lock down.

Ευτυχώς, υπάρχει η πρόβλεψη, εδώ και καιρό, για τους πολίτες, οι οποίοι για οποιοδήποτε λόγο δεν θέλουν να χρησιμοποιήσουν τα αυτοκίνητά τους για όλη τη διάρκεια του έτους, ανεξαρτήτως κορονοϊού ή επιδημίας. Ουσιαστικά, εάν θέλει ένας πολίτης μπορεί, πριν το τέλος του έτους, να καταθέσει τις πινακίδες του και να τις σηκώσει σε οποιονδήποτε μήνα θέλει, μέσα στο επόμενο έτος, το 2021, και να επιβαρυνθεί για τη διάρκεια αυτών των μηνών. Οπότε, υπάρχει μία δυνατότητα, η οποία δεν είναι και πάρα πολύ ευέλικτη. Ούτε είναι πάρα πολύ απλό, γενικά, να καταθέτουμε πινακίδες και να ξανασηκώνουμε πινακίδες.

Θέλω, απλά, για την ενημέρωση όλων, να επισημάνω ότι η τάση που βλέπουμε στην Ευρώπη, όσο περνάνε τα χρόνια, είναι να πληρώνουμε τα αυτοκίνητα για τις διελεύσεις που κάνουμε μέσα στις μεγάλες πόλεις. Δηλαδή, όσο χρησιμοποιώ το αυτοκίνητο, τόσο περισσότερα τέλη κυκλοφορίας να πληρώνω. Υπάρχει, λοιπόν, ένα πολύ χαμηλό, μικρό τέλος κυκλοφορίας και μετά, με κάμερες που παρακολουθούν τις διελεύσεις στις πόλεις -όπου εκεί πέρα υπάρχει και η ρύπανση - να χρεώνονται οι πολίτες. Αυτό, αντιλαμβάνεστε ότι, είναι αρκετά προχωρημένο για εμάς, στην Ελλάδα. Όμως, είναι κάτι που προσπαθούμε να πείσουμε την πολιτεία να κάνει. Έχουμε προσφερθεί, μάλιστα, να συγχρηματοδοτήσουμε αυτό το project.

Υπήρξε μια δεύτερη ερώτηση, η οποία δεν τέθηκε εντελώς σε μένα, αλλά εγώ εκπροσωπώ τα αυτοκίνητα, στην εν λόγω κουβέντα, οπότε μάλλον θα την απαντήσω εγώ. Η ερώτηση ήταν εάν, όταν θα γίνουν τα αυτοκίνητα ηλεκτρικά ή με υδρογόνο, θα μπορέσει να συνεχίσει να υπάρχει λαθρεμπόριο στα καύσιμα αυτά. Δηλαδή, λαθρεμπόριο στον ηλεκτρισμό ή το υδρογόνο.

Κοιτάξτε να δείτε. Νομίζω ότι στη χώρα μας καταφέρνουμε να δημιουργούμε λαθρεμπόριο πολύ πιο εύκολα απ’ ότι εγώ φαντάζομαι και σίγουρα δεν είμαι ο πιο κατάλληλος άνθρωπος να σας πω πώς ακριβώς μπορεί να γίνει αυτό και αν θα γίνει. Νομίζω ότι θα είναι πιο δύσκολο. Αλλά, σε κάθε περίπτωση, αυτό μπορώ να πω με την ιδιότητά μου και που γνωρίζω, είναι ότι ο στόχος της πολιτείας είναι, το 2030, περίπου ένα 3% των κυκλοφορούντων αυτοκινήτων να είναι ηλεκτρικά.

Ως εκ τούτου, εμείς πουλάμε περί τα 100.000 αυτοκίνητα, το έτος. Κυκλοφορούν πέντε εκατομμύρια αυτοκίνητα. Άρα και όλα –που δεν πρόκειται- από εδώ και πέρα, να ήταν ηλεκτρικά ή με υδρογόνο, για να φτάσουν τα νέα αυτοκίνητα, εφόσον είναι ηλεκτρικά, να αποτελούν τόσο μεγάλο μέρος στο σύνολο των κυκλοφορούντων, θα περάσει τουλάχιστον μια 20ετία.

Οπότε, είναι απόλυτα σαφές ότι πρέπει να γίνει κάτι για την καταπολέμηση του λαθρεμπορίου στα καύσιμα.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, τον κύριο Βασιλάκη. Περνάμε, στον κ. Κιούση. Κύριε Κιούση, μας ακούτε; Έχει απευθυνθεί σε εσάς ο κ. Χήτας.

**ΜΙΧΑΗΛ ΚΙΟΥΣΗΣ (Πρόεδρος της Ομοσπονδίας Βενζινοπωλών Ελλάδος):** Ναι, σας ακούω.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Έχετε το λόγο για 3 λεπτά.

**ΜΙΧΑΗΛ ΚΙΟΥΣΗΣ (Πρόεδρος της Ομοσπονδίας Βενζινοπωλών Ελλάδος):** Το 2013 στην Αττική και στη Θεσσαλονίκη το 2014, να θυμίσω σε όλους σας, εφαρμόστηκε το σύστημα εισροών - εκροών στα καύσιμα με άμεση προτεραιότητα, αμέσως, να εφαρμοστεί σε εταιρείες και στα διυλιστήρια, δηλαδή, το 2015. Έχουμε 2020 και οι εταιρείες και τα διυλιστήρια έχουν βάλει το σύστημα εισροών – εκροών, αλλά δεν έχει διασυνδεθεί και θεωρώ, ότι είναι ευθύνη των τριών Κυβερνήσεων που έχουν περάσει από το 2014 μέχρι σήμερα. Είναι ευθύνη αυτών, γιατί δεν έχουν διασυνδεθεί.

Όσον αφορά την δεύτερη ερώτηση, του κ. Χήτα, γιατί η παραβατικότητα πάντα στην Ελλάδα είναι ένα βήμα μπροστά, εδώ, έγινε και μια επισήμανση πέραν από εμάς, από μένα και από τον Πρόεδρο των Τελωνειακών, τον κ. Τριμπόνια, ότι όσο αυξάνεται ο Ειδικός Φόρος Κατανάλωσης τόσο δίνεται το κίνητρο να υπάρχει παραβατικότητα σε αυτό το προϊόν. Το είπαν και άλλοι συνομιλητές, που εκπροσωπούν άλλα προϊόντα, ότι γίνεται έντονη παραβατικότητα σε αυτό το προϊόν το οποίο διακινείται, οπότε εφευρίσκουν τρόπους. Όταν έχουμε διαφορά 400 ή 500 ευρώ στα 1000 λίτρα, στον Ειδικό Φόρο Κατανάλωσης και δεν έχουμε σύγκλιση προς τα κάτω, δεν έχουμε μείωση στον Ειδικό Φόρο Κατανάλωσης, γιατί αυτό αποδεδειγμένα θα φέρει αύξηση των πωλήσεων με χαμηλό Ειδικό Φόρο Κατανάλωσης. Έχουμε ένα παράδειγμα, να σας το θυμίσω, με το πετρέλαιο θέρμανσης. Πέρυσι, λόγω της πανδημίας, τον Απρίλιο και τον Μάιο και φέτος που έχουμε παγκοσμίως χαμηλές τιμές περί τα 80 λεπτά το λίτρο, καταναλωτές που είχαν 10 χρόνια να χρησιμοποιήσουν πετρέλαιο θέρμανσης, που είχε 1, 1,05, 1,10 ευρώ, ξαναγύρισαν στο πετρέλαιο θέρμανσης γιατί είναι φτηνό και προσιτό. Καταλαβαίνετε και πρέπει όλοι μαζί να προσπαθήσουμε να μειωθεί ο Ειδικός Φόρος Κατανάλωσης μόνιμα, γιατί αυτή η συγκυρία με τις χαμηλές τιμές των καυσίμων δεν είναι εσαεί. Είναι όσο διαρκεί η πανδημία.

Όσον αφορά μια ερώτηση που έκανε, ο κ. Λογιάδης, από το ΜέΡΑ25 αν δεν κάνω λάθος και την απάντησε, ο κ. Βασιλάκης, συγκεκριμένα για το λαθρεμπόριο, αν θα γίνει στο υδρογόνο και στα ηλεκτρικά, να είστε σίγουρος, ότι αν εφαρμοστεί Ειδικός Φόρος Κατανάλωσης και σε αυτά τα προϊόντα και βρεθεί φθηνότερο προϊόν χωρίς Ειδικό Φόρο Κατανάλωσης σε αυτά τα ίδια προϊόντα σίγουρα θα … Η διαφορά της τιμής, αν βρίσκεται χαμηλότερο με το εφαρμοσμένο υψηλότερο λόγω των υψηλών φόρων κατανάλωσης οδηγεί στο λαθρεμπόριο. Να είστε σίγουρος πως θα γίνει και σε αυτό, αν εφαρμοστεί Ειδικός Φόρος Κατανάλωσης. Θα το επισημάνω ξανά, το είπα και στην εισήγησή μου. Με τα πρόστιμα, δουλειά στον τομέα των καυσίμων έχει δείξει η εμπειρία μας ότι δεν γίνεται. Αν δεν κλείσει το μέρος όπου διαπιστώθηκε η λαθρεμπορία και η παραβατικότητα σε μεγάλο βαθμό, να κλείσει δια παντός, δεν πρόκειται με τα πρόστιμα τα οποία χρεώνεται κάποιος και δεν πληρώνονται να γίνει δουλειά. Πρέπει το σημείο που είναι το λαθρεμπόριο να κλείσει διά παντός. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ. Θα κλείσουμε, με τον κύριο Μπουλακάκη, τον Διευθυντή της δίωξης ναρκωτικών και λαθρεμπορίου του Λιμενικού Σώματος, στον οποίο απευθύνθηκε, ο κ. Λογιάδης. Κύριε Μπουλακάκη έχετε το λόγο.

**ΕΥΑΓΓΕΛΟΣ ΜΠΟΥΛΑΚΑΚΗΣ (Πλοίαρχος Λιμενικού Σώματος, Διευθυντής της Δίωξης Ναρκωτικών και Λαθρεμπορίου):** Ευχαριστώ, κύριε Πρόεδρε.

Τα καθήκοντα που έχουν οι άνδρες και οι γυναίκες του Λιμενικού είναι πολλά, δεν είναι μόνο η αντιμετώπιση του λαθρεμπορίου. Είναι ο τομέας της φύλαξης των συνόρων, ο τομέας της εμφανούς αστυνόμευσης, της ασφάλειας, ο ναυτιλιακός τομέας, ο τομέας έρευνας διάσωσης. Ως εκ τούτου η απάντηση είναι ότι σίγουρα μακάρι να ήμασταν περισσότεροι.

Ως προς τα επιχειρησιακά μέσα που υπάρχουν. Υπάρχουν ξοπλιστικά προγράμματα που τρέχουν αυτή τη στιγμή για την προμήθεια νέων επιχειρησιακών μέσων και την ανανέωση ουσιαστικά του επιχειρησιακού μας στόλου, αλλά σε αυτό το σημείο θα ήθελα να τονίσω ότι είναι πολύτιμη και συμβολή του ιδιωτικού τομέα. Στο παρελθόν είχαμε μια δωρεά από την Παπαστράτος, πέντε σκάφη, τα οποία χρησιμοποιούνται για την πάταξη του λαθρεμπορίου, ενώ αυτή τη στιγμή τρέχει ένα πρόγραμμα μιας δωρεάς σκαφών – έχουνε παραληφθεί ήδη τα 4- από την Ένωση Ελλήνων Εφοπλιστών.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της** Επιτροπής**)** Και εμείς ευχαριστούμε πολύ.

Ο κ. Βεσυρόπουλος, ο καθ΄ ύλην αρμόδιος Υφυπουργός θέλει να τοποθετηθεί πάνω σε ορισμένες προτάσεις που κατατέθηκαν.

Κύριε Υπουργέ, έχετε το λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**  Άκουσα με μεγάλη προσοχή τους φορείς. Σημειώνω με μεγάλη ικανοποίηση τη θετική αποτίμηση του περιεχομένου του νομοσχεδίου από την πλευρά τους. Επισημαίνω, επίσης, τον ορθολογικό τρόπο, με τον οποίο προσέγγισαν τις διατάξεις του νομοσχεδίου. Έγιναν χρήσιμες παρατηρήσεις που βοηθούν να αποσαφηνίσουμε ορισμένα ζητήματα, αλλά και να δώσουμε απαντήσεις στα ερωτήματα που τέθηκαν.

Θέλω να περάσω σε κάποια ερωτήματα από αυτά, επιγραμματικά λίγο και τα άλλα θα τα απαντήσουμε και στις επόμενες συνεδριάσεις μέχρι και την Ολομέλεια.

Στο κύριο Κιούση για τα βυτία, αν εξαιρούνται τα μικρά βυτιοφόρα. Υπάρχει πρόβλεψη για τον καθορισμό των βυτιοφόρων που θα υπαχθούν στη σχετική υπουργική απόφαση. Το κάνατε σχόλιο και στη διαβούλευση.

Είπατε για το σύστημα εισροών εκροών. Πραγματικά το σύστημα εισροών εκροών επεκτάθηκε από το 2012 μέχρι και σήμερα σε εγκαταστάσεις υγρών καυσίμων, καθώς και στα πλωτά εφοδιαστικά μέσα. Δεν αξιοποιήθηκε, όμως, κ. Κιούση επαρκώς λόγω της αδυναμίας της κεντρικής βάσης του δημοσίου να επεξεργαστεί αποτελεσματικά τα δεδομένα, όπως είπατε προηγουμένως, με ευθύνες των τριών κυβερνήσεων που πέρασαν. Επειδή, όμως, αυτό άρχισε να εγκαθίσταται από το 2012 μέχρι το 2014, η κυβέρνηση εκείνη δεν νομίζω να έχει την ευθύνη αυτή για την κεντρική βάση δεδομένων. Η κυβέρνηση που είναι σήμερα- μάλλον δεν εννοείτε αυτήν- γιατί τώρα ξεκινά η κυβέρνηση αυτή τη θητεία της, η κυβέρνηση του Κυριάκου Μητσοτάκη, η δική μας κυβέρνηση. Άρα εννοείτε την κυβέρνηση που έχει τη μακρύτερη θητεία 2015 με 2019, όλα αυτά τα χρόνια.

Να περάσω στον κ. Πετριανίδη, για τις κυρώσεις. Όλα τα άρθρα έχουν πρόβλεψη για εξειδίκευση των κυρώσεων.

Για τα δείγματα. Στα μη κανονικά δείγματα συμπεριλαμβάνονται και τα μη κανονικά νοθευμένα. Είναι υποκατηγορία των μη κανονικών, σύμφωνα με το Χημείο. Η λαθρεμπορία προϋποθέτει δόλο, αλλιώς πρόκειται για παράβαση των προβλεπομένων από το Υπουργείο Περιβάλλοντος προδιαγραφών για τον τύπο των καυσίμων και η διάταξη καταρτίστηκε με τη συνεργασία και των δύο Υπουργείων.

Για τον κύριο Ασμάτογλου, για το μητρώο δεξαμενών. Κύριε Ασμάτογλου, εξαιρούνται από την εγγραφή στο μητρώο δεξαμενών οι τελικοί καταναλωτές, όπως ρητά αναφέρεται στο δεύτερο εδάφιο του άρθρου 6 του νομοσχεδίου. Για τα πρόστιμα, για τη διαφορά από 5.000 έως 15.000, που είναι οι διοικητικές κυρώσεις, τα χρηματικά πρόστιμα, υπάρχει πρόβλεψη για εξειδίκευση των προστίμων στο τέλος του νομοσχεδίου, στις εξουσιοδοτικές διατάξεις για έκδοση αποφάσεων πάνω σε αυτό.

Για τις παράνομες δεξαμενές υπάρχει ήδη πρόβλεψη, γιατί το ανέφερε και ο κ. Κιούσης προηγουμένως. Υπάρχει ήδη πρόβλεψη στο νόμο για το σύστημα εισροών-εκροών. Αφαιρέθηκε για να μην υπάρχει επικάλυψη.

GPS στα βυτιοφόρα στα πρατήρια. Αν εννοείτε ,όπως είπα και προηγουμένως για τα βυτιοφόρα των πρατηρίων, η υπαγωγή τους θα εξεταστεί στην Υπουργική Απόφαση. Μάλλον GPS στα πρατήρια, εννοούσατε για τα μικρά βυτιοφόρα, για το πετρέλαιο θέρμανσης, έτσι κατάλαβα.

Για τον κύριο Κιουρτζή για τη λαθρεμπορία. Όταν κάποιος πέφτει στην παράβαση της λαθρεμπορίας για να αποφύγουμε το άνοιγμα σε νέο όνομα, προβλέπουμε σφράγιση του πρατηρίου, σφράγιση της εγκατάστασης. Άρα, αυτό δεν μπορεί να γίνει και η δημοσιοποίηση των παραβατών, προβλέπεται στο άρθρο 7.

Για τον κύριο Τριμπόνια. Η Επιτροπή για τα κατασχεμένα, για την καταστροφή τους είναι πέντε κούτες και όχι πέντε πακέτα. Άρα μιλάμε για 50 πακέτα.

Για τους οινοποιούς, τον κ. Σκούρα. Σας άκουσα με μεγάλη προσοχή. Είπατε για το Υπουργείο Αγροτικής Ανάπτυξης ότι υπάρχει Μητρώο Αμπελοκαλλιεργητών που κάνουν μηδενική δήλωση παραγωγής. Πρέπει να συνδεθούν τα δύο συστήματα του Υπουργείου Ανάπτυξης και της ΑΑΔΕ. Είναι ζήτημα διαλειτουργικότητας των δύο ηλεκτρονικών συστημάτων. Θα εξεταστούν οι προτάσεις, γιατί είπατε ότι θα στείλετε και ένα υπόμνημα, θα τα εξετάσουμε όλα αυτά.

Στον κ. Χατζηπροδρόμου, πληρεξούσιο δικηγόρο της Ε.Σ.Κ.Ε.Ε. για τα καπνικά. Δείγματα από τα κατασχεθέντα λαμβάνονται με βάση τη συνολική ποσότητα, κύριε Χατζηπροδρόμου. Δεν είναι δυνατόν να μπει κατώτατο ποσοτικό όριο 10 πακέτων. Το δείγμα λαμβάνεται βάσει της συνολικής ποσότητας. Μπορεί να είναι 5 πακέτα, μπορεί να είναι 20 πακέτα και τα λοιπά, ανάλογα με την ποσότητα.

Για τα κατασχεμένα καπνικά, προθεσμίες των εταιριών για την απάντησή τους, ύστερα από λήψη δείγματος, παρατείνονται, ήδη σύμφωνα με πρότασή σας που έγινε αποδεκτή. Η δική σας πρόταση ήταν που έγινε αποδεκτή. Δεν είναι δυνατό να παραταθεί περισσότερο, αφού πρέπει να προχωρήσει και η έρευνα των τελωνειακών αρχών.

Για τον κύριο Μπενόπουλο για την επιστροφή, αυτό που έχει τεθεί, μεγάλο ζήτημα. Στον καφέ έρχεται διάταξη, σύντομα για την επιστροφή του Φόρου Κατανάλωσης στις περιπτώσεις αποστολής προϊόντων στην Ευρωπαϊκή Ένωση και σε εξαγωγές. Το ηλεκτρονικό σύστημα για τον καφέ που είπατε προηγουμένως ενεργοποιείται. Σύντομα θα είναι η εφαρμογή έτοιμη στην ΑΑΔΕ.

Για το Σ.Ε.Κ. έχει προβλεφθεί η συνεργασία του με συνδέσμους και ενώσεις επαγγελματιών.

Για τον κύριο Βασιλάκη. Είπατε, κύριε Πρόεδρε ότι δεν υπάρχει αντικίνητρο για τα παλαιά οχήματα. Σας θυμίζω ότι με πρόσφατο νόμο επιβλήθηκε περιβαλλοντικό τέλος στα παλαιά οχήματα, καθώς και απαγόρευση εισαγωγής και κυκλοφορίας στη χώρα μας για τα παλαιότερα οχήματα.

Για τον κύριο Αλεξιάδη, αν έχουν τεθεί ζητήματα στην Κυβέρνηση και αν έχουν δοθεί απαντήσεις; Όχι μόνο διαβουλευτήκαμε πριν την κατάρτιση - πήγε στη διαβούλευση το νομοσχέδιο, ακούσαμε τα σχόλια, έγινε η σχετική Έκθεση - εξετάσαμε και τις προτάσεις που τέθηκαν κατά τη δημόσια διαβούλευση. Στη σχετική Έκθεση περιλαμβάνεται πλήρης αιτιολόγηση για τους λόγους που κάποιες προτάσεις δεν υιοθετήθηκαν. Όπως ειπώθηκε και από τον εκπρόσωπο του Σ.Ε.Ε.Π.Ε., πάρα πολλά σχόλια υιοθετήθηκαν. Για την ενίσχυση των τελωνείων που βάλατε αυτό το χρονικό όριο 9 με 14 και 14 με 20 και είπαν και ο κύριος Τριμπόνιας και από τους συνδικαλιστές και ο κύριος Αναστασιάδης, τέθηκε το ζήτημα της έλλειψης προσωπικού. Σας ενημερώνουμε ότι με το άρθρο 8, γιατί ήσασταν στο νομοσχέδιο και μάλιστα, Βουλευτής της Αντιπολίτευσης. Με το άρθρο 8 του ν. 4652/2020 για το BREXIT ενισχύουμε την τελωνειακή υπηρεσία με πεντακόσιους. Από τους χίλιους που έφυγαν όλα αυτά τα χρόνια, διαχρονικά, ενισχύουμε την υπηρεσία με πεντακόσιους νέους τελωνειακούς υπαλλήλους και το ξέρετε πάρα πολύ καλά. Αυτά, κύριε Πρόεδρε.

Για όλα τα άλλα έχουμε άλλες δύο συνεδριάσεις των Επιτροπών, έχουμε και την Ολομέλεια. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον Υφυπουργό κ. Βεσυρόπουλο.

Κυρίες και κύριοι συνάδελφοι ολοκληρώνεται σε αυτό το σημείο η συνεδρίαση.

Η επόμενη συνεδρίαση αρχίζει στις 13.00΄.

Σας ευχαριστώ πολύ .

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Κωνσταντίνος Κοντογεώργος, Ζωή (Ζέττα) Μακρή, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Διονύσιος Σταμενίτης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Κυριακή Μάλαμα, Αθανάσιος (Σάκης) Παπαδόπουλος, Αλέξανδρος (Αλέκος) Φλαμπουράρης, Διαμάντω Μανωλάκου, Βασίλειος Βιλιάρδος, Κρίτων – Ηλίας Αρσένης, Γεώργιος Λογιάδης.

Τέλος και περί ώρα 12.45΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**